MOM hantar 612 atlet dan 206 pegawai ke Sukan SEA Hanoi

KUALA LUMPUR, 13 Mac - Majlis Olimpik Malaysia (MOM) hari ini mengesahkan kontinjen negara bakal disertai 612 atlet dan 206 pegawai untuk ke temasya Sukan SEA Ke-31 di Hanoi, Vietnam.Menurut kenyataan MOM, jumlah tersebut iaitu 818 orang telah pun didaftarkan sebaik tarikh tutup berakhir pada semalam.Biarpun sasaran pingat bagi temasya Hanoi masih belum diputuskan lagi namun misi Malaysia pada penyertaan kali ini sudah tentunya mahu memperbaiki keputusan diraih pada edisi 2019 di Manila.

"Pada Sukan SEA Filipina 2019, kontinjen negara menghantar seramai 772 atlet dan 340 pegawai dengan kejayaan membawa pulang 56 emas, 57 perak dan 71 gangsa."Peluang Malaysia untuk meraih keputusan positif pada edisi di Hanoi, Mei ini dilihat lebih terbuka susulan keputusan kontinjen negara menyertai 37 jenis sukan daripada 40 jenis sukan dipertandingkan di Vietnam," menurut kenyataan tersebut, hari ini.Tiga jenis sukan yang tidak akan disertai oleh Malaysia adalah bola baling, vovinam dan gusti. Sukan SEA Hanoi kali ini akan berlangsung dari 12 hingga 23 Mei depan.


Abramovich hilang kelayakan sebagai pengarah Chelsea, The Blues terus tertekan

LONDON, 13 Mac - Nasib kelab Liga Perdana Inggeris, Chelsea kini terus tidak menentu.Terbaharu, Roman Abramovich hilang kelayakan sebagai pengarah Chelsea selepas ia dilucutkan oleh Lembaga Pengarah Liga Perdana Inggeris.Menurut kenyataan daripada Liga Perdana Inggeris, keputusan lembaga pengarah itu tidak memberi kesan kepada keupayaan kelab untuk melatih dan meneruskan perlawanan, seperti ditetapkan di bawah syarat lesen dikeluarkan oleh kerajaan.

Dalam pada itu, tekanan terus dihadapi kelab tersebut apabila Hyundai menjadi penaja utama terbaharu yang menggantung perjanjian mereka dengan kelab bermasalah itu selepas kerajaan Britain melakukan sekatan ke atas jutawan Rusia tersebut.Juara Eropah itu diletakkan di bawah sekatan ketat kerana halangan yang dikenakan ke atas Abramovich.Situasi itu juga menyebabkan Chelsea tidak dapat menandatangani pemain, memperbaharui kontrak atau menjual tiket perlawanan, dengan had jumlah wang yang dibenarkan mereka belanjakan adalah untuk perjalanan ke perlawanan di tempat lawan.


Nadal pamer kebangkitan, tewaskan Korda pada Kejohanan Tenis Indian Wells

(Pemain Sepanyol, Rafael Nadal bersalaman dengan pemain Amerika Syarikat, Sebastian Korda selepas menewaskannya pada pusingan kedua Kejohanan Tenis Indian Wells/AFP)

CALIFORNIA, 13 Mac - Rafael Nadal mempamerkan kebangkitan ketika mengalahkan pemain Amerika Syarikat, Sebastian Korda 6-2,1-6,7-6 di pusingan kedua Kejohanan Tenis Indian Wells.Keputusan itu juga membolehkan Nadal mengekalkan rekod tanpa kalah tahun ini.Aksi Nadal menjadi tumpuan terutama selepas berjaya mengharungi set pertama dalam tempoh 35 minit.

(Aksi Rafael Nadal membalas pukulan Sebastian Korda pada pusingan kedua Kejohanan Tenis Indian Wells/AFP)

Bagaimanapun pemain Sepanyol itu bergelut untuk menandingi aksi agresif lawan di set kedua malah servis kencang Nadal yang kebiasaannya menjadi senjata utama tidak berhasil.Bukan itu sahaja, Nadal turut melakukan double fault kali ketujuh yang menyebabkan dua kali dia gagal meraih mata penamat sebelum bangkit di tiebreak.Pemain veteran itu dilihat lebih tenang dan kemudiannya mengesahkan kemenangan selepas pukulan kilas Korda tersasar.Dalam pada itu, pemain nombor satu dunia, Daniil Medvedev tidak berdepan masalah ketika menentang pemain dari Republik Czech, Tomas Machac.Dalam saingan tersebut Medvedev menang dengan keputusan 6-3, 6-2 dalam pusingan kedua kejohanan.Selepas melakukan break point dalam aksi pembukaan, Medvedev segera mendapat rentak untuk mendahului 4-2 dan mengesahkan set pertama itu tanpa melepaskan sebarang mata dalam dua servis terakhirnya.Pemain berusia 26 tahun tersebut meneruskan prestasi cemerlangnya apabila mematahkan servis Machac dalam aksi set kedua sebelum melakukan dua break point sebelum mengesahkan kemenangannya.


Zii Jia gagal ke final Terbuka Jerman, tewas kepada Vitidsarn

KUALA LUMPUR, 12 Mac - Perjuangan jaguh perseorangan lelaki nombor satu negara, Lee Zii Jia terkandas di separuh akhir Kejohanan Badminton Terbuka Jerman, sebentar tadi.Juara bertahan All England 2021 itu dikejutkan pemain Thailand, Kunlavut Vitidsarn apabila tewas dengan straight set, 13-21, 12-21.Zii Jia yang juga selaku pilihan kelima kejohanan gagal mempamerkan aksi kemas pada set pertama, menyaksikan dia tumpas 13-21.

Di set kedua, percubaan Zii Jia untuk bangkit juga tidak kesampaian.Seakan ada yang tidak kena, dia kerap melakukan kesilapan mudah dan ia dimanfaatkan sepenuhnya Kunlavut untuk menguasai permainan dan menang dengan keputusan 21-12, sekaligus mara ke pentas final dalam tempoh 43 minit keseluruhan permainan. Ia merupakan kemenangan kedua pemain Thailand itu ke atas Zii Jia dalam rekod lima pertemuan.


McLaren rehatkan Ricciardo kerana positif COVID-19

SAKHIR, 12 Mac- Pasukan McLaren terpaksa merehatkan pemandu utamanya, Daniel Ricciardo selepas disahkan positif COVID-19 namun pemandu dari Australia itu dijangka kembali cergas untuk pembukaan musim Formula Satu di Bahrain, 20 Mac ini.Ricciardo sepatutnya dijadual menjalani sesi ujian jentera bersama rakan sepasukan Lando Norris di Bahrain yang bermula kelmarin dan berakhir hari ini.Namun, ujian kedua yang dilakukan semalam mengesahkan dia positif Covid-19 dan telah menjalani kuarantin.McLaren dalam satu kenyataan berkata, Ricciardo yang sebelum ini tidak sihat telah menjalani ujian saringan namun didapati negatif virus berkenaan sebelum kemudian positif bagi ujian kedua."Oleh itu Ricciardo terus menjalani kuarantin mengikut peraturan tempatan Bahrain dan akan bebas tepat pada waktu berlangsungya pembukaan Grand Prix Bahrain hujung minggu depan."Kesihatannya dalam keadaan baik, dan kami doakan semoga dia cepat sembuh."Ricciardo yang berusia 32 tahuntidak menyertai dua hari pertama ujian pramusim di Bahrain selepas mengadu tidak sihat.

(Sesi ujian jentera McLaren oleh Lando Norris di Bahrain/AFP)


EPL: Ronaldo kembali temui sentuhan berbisa

MANCHESTER, 13 Mac - Penyerang sensasi Manchester United, Cristiano Ronaldo kembali menemui sentuhan berbisanya setelah mencatatkan hatrik untuk membantu The Red Devils menewaskan Tottenham Hotspur 3-2 dalam Liga Perdana Inggeris awal pagi tadi.Kejayaan itu menjadikannya penjaring terbanyak sepanjang zaman bagi kelab dan skuad kebangsaan dengan 807 gol.

(Manchester United menang 3-2 atas Tottenham Hotspur 3-2 dalam lanjutan Liga Inggris 2021-2022. Penyerang Manchester United, Cristiano Ronaldo mencetal hattrick./REUTERS)

Bermain di Old Trafford, Ronaldo membuka jaringan seawal minit ke-12 diikuti dua lagi gol pada minit ke-38 dan 81.Dua gol Spurs diperoleh menerusi sepakan penalti Harry Kane dan jaringan sendiri ketua pasukan United, Harry Maguire.


Kejuaraan Cub Prix Malaysia 2022 : Azroy mahu pertahan gelaran juara

(Pelumba pasukan Honda Yuzy Idemitsu, Azroy Hakeem Anuar ketika ditemu bual Berita RTM)

SEPANG, 12 Mac - Pelumba pasukan Honda Yuzy Idemitsu, Azroy Hakeem Anuar berazam untuk mempertahankan gelaran juara dalam Kejuaraan Cub Prix Malaysia 2022 yang akan berlangsung di Litar Antarabangsa Sepang (SIC) esok.  Beliau yang beraksi dalam kelas CP150 masih dalam proses mencari keserasian bersama jentera baharunya jenis Honda RSX-150.  "Alhamdulillah semua berjalan dengan lancar walaupun saya menggunakan jentera baharu tapi saya masih mencari keserasian dengan jentera baharu, tapi walau apa pun kita kena tengok perlumbaan esok lah,yang pasti saya akan cuba yang terbaik untuk mendapatkan podium," katanya ketika ditemu bual Berita RTM selepas melakukan ujian masa bagi perlumbaan yang akan berlangsung esok, di sini.

(Jentera yang bakal digunakan pelumba pasukan Honda Yuzy Idemitsu pada Kejuaraan Cub Prix Malaysia 2022)

Musim lalu, Azroy meraih gelaran keseluruhan berkenaan apabila mengumpul 163 mata, mengatasi pencabar terdekat dari PETRONAS Sprinta Yamaha-CKJ Racing, Ahmad Afif Amran dengan 157 mata.Pengurus pasukan, Shahrol Yuzy Ahmad Zaini sebelum ini mengumumkan tiga barisan pelumbanya dalam kelas CP150 iaitu Azroy, Md Amier Rossi Amidi dan Shahrol Syazras Shahrol Yuzy.Beliau turut menyatakan sasaran pasukan bagi musim ini iaitu mempertahankan gelaran juara keseluruhan selain meraih gelaran juara pasukan yang kali terakhir diraih mereka pada 2014.


Lee Zii Jia terkandas di separuh akhir Terbuka Jerman

MULHEIM, 13 Mac -Perjuangan jaguh perseorangan lelaki nombor satu negara, Lee Zii Jia tersekat di separuh akhir Kejohanan Badminton Terbuka Jerman.Juara bertahan Seluruh England 2021 itu dikejutkan pemain Thailand, Kunlavut Vitidsarn dalam permainan dua set.Zii Jia yang turun selaku pilihan kelima kejohanan gagal mempamerkan aksi kemas pada set pertama, menyaksikan dia tumpas 13-21.

(Aksi Lee Zii Jia tersekat di separuh akhir Kejohanan Badminton Terbuka Jerman)

Di set kedua, percubaan Zii Jia untuk bangkit juga tidak kesampaian.Seakan ada yang tidak kena, dia kerap melakukan kesilapan mudah dan ia dimanfaatkan sepenuhnya Kunlavut untuk menguasai permainan dan menang dengan keputusan 21-12.Ini merupakan kemenangan kedua pemain Thailand itu ke atas Zii Jia dalam rekod lima pertemuan.


Tewas 2-3 kepada Pulau Pinang, peluang KPT-PST MUSTANGS makin tipis

SHAH ALAM, 12 Mac - Peluang buat pasukan KPT-PST MUSTANGS untuk layak ke saingan Piala Futsal Malaysia 2022 semakin sukar selepas tewas 2-3 kepada Pulau Pinang pada aksi perlawanan terakhir Liga Premier Futsal Malaysia (MPFL) 2022 di Kompleks Sukan Panasonic, di sini pagi tadi.Nasib pasukan KPT-PST MUSTANGS kini ditentukan keputusan perlawanan terakhir kelab TRW Kelantan, KL City dan Shah Alam City yang turut berpeluang merebut slot terakhir.Skuad Wan Suratwan Adnan yang kini berada di tangga ke-8 liga dengan 19 mata dikejutkan gol Iqmal Najmie pada minit kelima.Muhammad Haziq berjaya meletakkan Pulau Pinang selesa di hadapan tiga minit kemudian sebelum Muhammad Haiqal merapatkan kedudukan menerusi sepakan penalti bagi memastikan pasukan KPT-PST MUSTANGS tidak ketinggalan gol.

(Pemain Pulau Pinang, Muhammad Ammar Shafiq meraikan gol kemenangan menentang KPT-PST MUSTANGS pada aksi Liga Premier Futsal Malaysia (MPFL) 2022)

Jaringan Muhammad Amirul di babak kedua sedikit sebanyak membuahkan harapan apabila berjaya menyamakan kedudukan 2-2.Namun jaringan Muhammad Ammar Shafiq di penghujung babak memusnahkan harapan KPT-PST MUSTANGS untuk sekurang-kurangnya meraih satu mata.Hanya lapan pasukan teratas dalam liga akan layak ke Piala Futsal Malaysia 2022.


Sukan SEA Hanoi: Farah Ann tiada dalam senarai akhir MGF

KUALA LUMPUR, 12 Mac- Ratu gimnas negara, Farah Ann Abdul Hadi sah tidak akan mempertahankan pingat emasnya pada Sukan SEA di Hanoi Mei ini.Setiausaha Agung Persekutuan Gimnastik Malaysia (MGF), Afrita Ariani Nasril mengesahkan Farah Ann, tidak diletakkan dalam senarai akhir skuad gimnastik artistik wanita.Menurutnya, memandangkan hari ini merupakan tarikh tutup pendaftaran dengan penganjur, MGF perlu meneruskan perancangan tanpa Farah Ann yang merangkul tiga pingat emas pada edisi terakhir Sukan SEA Manila 2019 melalui senaman lantai, palang bertingkat dan All Around."Sejak awal lagi kita dengar Farah Ann hendak bersara dan kemudian hendak teruskan tapi bagi MGF, kita tidak boleh tunggu sehingga beliau memberikan jawapan (mengenai masa depan)."Farah Ann pernah menyuarakan beliau mahu bersara pada 2019 jadi sejak dari itu kita sudah membuat persiapan dalam dua pelan iaitu Pelan A dengan adanya Farah Ann manakala Pelan B tanpa beliau dan sekarang kita pilih Pelan B untuk ke Hanoi."Keputusan itu merupakan Pelan B yang sudah lama dirancang skuad gimnastik artistik negara kali ini yang akan menampilkan empat gimnas negara iaitu Tan Ing Yueh, Rachel Yeoh Li Wen, Geanie Ng Ee Ling dan Zarith Imaan Khalid."Mengenai penjelasan lanjut bagi menjawab persoalan berhubung persaraannya, saya serahkan kepada Farah Ann sendiri yang dikhabarkan akan membuat satu kenyataan rasmi Isnin ini."Saya berikan dia (Farah Ann) ruang sama ada mahu menjelaskan lebih lanjut atau tidak bagi mejawab persoalan semua, itu bahagian dia, biarlah dia yang menerangkan dan meleraikan isu sebenar, selepas itu barulah saya akan beri respon di pihak MGF."Tidak adil jika MGF mengeluarkan sebarang kenyataan tanpa penjelasan Farah Ann terlebih dahulu, ia berkenaan kariernya selaku Olimpian," katanya ketika dihubungi Portal Berita RTM.

(Afrita (empat dari kanan barisan belakang) bersama gimnas negara/FOTO FB MGF)

Ditanya mengenai peluang skuad gimnastik artistik wanita negara tanpa Farah Ann, Afrita mengakui dengan adanya atlet kelahiran Selangor itu peluang Malaysia lebih cerah untuk meraih pingat emas dalam acara berpasukan."Agak mudah untuk Malaysia meraih pingat emas acara berpasukan dengan kehadiran Farah Ann...kini tanpa beliau dalam pasukan, kita menyasarkan satu emas dalam acara individu melalui Tan Ing Yueh (melombol) atau Rachel Yeoh Li Wen (palang bertingkat),” katanyaSelain empat gimnas daripada pasukan artistik wanita, MGF telah memutuskan untuk membawa enam gimnas lelaki dalam kategori yang sama, diikuti tiga gimnas bagi acara gimnastik berirama individu wanita dan enam gimnas dalam acara gimnastik berirama berpasukan wanita.Sementara itu, selepas membisu mengenai perjalanan kariernya, Farah Ann akhirnya tampil mengucapkan 'selamat tinggal' kepada sukan yang dicintainya itu hari ini.Atlet berusia 27 tahun itu mengimbau kenangan selama 25 tahun pembabitan dalam sukan berkenaan yang menjadi sebahagian daripada hidupnya.Menerusi hantaran di Facebooknya, Farah Ann merasakan ini adalah masa yang sesuai untuknya mengucapkan selamat tinggal kepada sukan gimnastik yang amat diminatinya."Dua puluh lima tahun lalu, seorang anak kecil mengambil keberanian dan menyertai dunia gimnastik. Terpesona untuk menjadi seorang gimnas, saya memulakan perjalanan yang akhirnya menjadi minat terbesar dalam hidup saya."Sekarang selepas 25 tahun yang menakjubkan dalam sukan ini, saya akhirnya sudah bersedia untuk mengucapkan selamat tinggal daripada menjadi seorang gimnas kompetitif."Apa yang boleh saya katakan, terima kasih gimnastik atas memori indah dan pengalaman yang diperoleh. Di sepanjang perjalanan itu, saya mengorak langkah untuk mencapai impian saya, layak dan beraksi di Sukan Olimpik, saya bersyukur atas persaraan saya yang mengikut jangka masa."Ia begitu menakjubkan. Terima kasih kepada semua. Gimnastik akan sentiasa menjadi sebahagian daripada saya, kerana ia akan selalu menjadi minat saya. Saya berharap dapat memberikan sesuatu kembali kepada sukan ini. Saya mungkin bersara sebagai atlet tetapi saya akan sentiasa terus terbabit dalam dunia sukan," kata Farah dalam satu hantaran berkenaan. Sebagai rekod, Farah antara atlet gimnastik artistik negara yang paling berjaya di Sukan SEA apabila sebelum ini berjaya meraih tujuh emas menerusi penampilan pada edisi 2015 di Singapura, 2017 di Kuala Lumpur dan 2019 di Manila.


Chelsea terus tertekan, beberapa akaun bank dan kad kredit dibekukan sementara

LONDON, 12 Mac - Kelab Liga Perdana Inggeris, Chelsea terus menerima tekanan hebat susulan konflik Rusia-Ukraine.Terbaharu, beberapa akaun bank dan kad kredit juara Eropah itu dibekukan sementara, susulan sekatan yang dikenakan ke atas pemiliknya, Roman Abramovich yang berbangsa Rusia.Abramovich memaklumkan, pihaknya kini mengalami kesukaran untuk melunaskan bil termasuklah gaji pemain ketika ini.Kad kredit korporat pasukan itu juga disekat seketika.Ia berikutan kebimbangan bank Barclaycard jika mereka dianggap melanggar undang-undang sekiranya memberi kebenaran untuk The Blues berurus niaga.

Bagaimanapun, pengurusan tertinggi Liga Perdana Inggeris percaya Chelsea mampu menamatkan saingan musim ini meskipun berdepan isu kewangan.Chelsea telah pun diberikan lesen khas bagi tujuan pembayaran gaji pekerja selain membolehkan pemegang tiket sedia ada untuk hadir ke stadium.Bagaimanapun, kelab itu tidak dibenarkan menawarkan kontrak baharu kepada pemain dan petugas, membawa masuk pemain baharu dan menjual tiket buat sementara.Dalam masa sama, kerajaan United Kingdom mahu kelab itu dijual secepat mungkin namun tidak membenarkan Abramovic mengambil sebarang keuntungan.Menurut laporan, sekurang-kurangnya terdapat 10 pihak berminat untuk memiliki Chelsea ketika ini.


TNB misi buru kejuaraan MHL 2022

KUALA LUMPUR, 12 Mac- Tenaga Nasional Berhad (TNB) berada di landasan tepat dalam misi memburu kejuaraan Liga Hoki Malaysia (MHL) 2022.Skuad kendalian Nor Saiful Zaini Nasiruddin memegang rekod cemerlang mengungguli carta kedudukan liga dengan berbaki tiga perlawanan.Bagaimanapun, Saiful mengakui anak-anak buahnya sedikit tertekan dalam misi merealisasikan impian menjadi juara."Cuma kita mungkin ada sedikit tekanan kerana kita nak juara liga dan kita takboleh nak buat kesilapan tapi saya rasa dari segi persediaan saya itu adalah asam garam permainan. Yang bagusnya ialah kita memiliki pasukan yang stabil di bahagian pertahanan, tengah dan hadapanlah. Kita juga berusaha sedaya upaya agar setiap permainan itu kita boleh jaringkan gol," kata Nor Saiful kepada pemberita RTM.

(Pengendali pasukan hoki TNB, Nor Saiful Zaini Nasiruddin ditemui pemberita RTM menjelaskan sasaran pasukannya)

TNB kini menghuni kedudukan pertama liga, dengan 24 mata di depan pencabar Terengganu Hockey Team (THT).THT yang menghuni tangga kedua liga kurang 4 mata berbanding TNB, sementara Maybank di kedudukan ketiga dengan 16 mata.


KBS hargai sumbangan Tunku Ismail taja rumput baharu Stadium Nasional

KUALA LUMPUR, 11 Mac- Kementerian Belia dan Sukan menghargai hasrat pemilik Johor Darul Ta’zim (JDT), Tunku Ismail Sultan Ibrahim, untuk menaja kos penanaman rumput baharu di Stadium Nasional Bukit Jalil. Penghargaan berkenaan dinyatakan Menterinya, Datuk Seri Ahmad Faizal Azumu menerusi ciapan di Twitter.Semalam, Tunku Ismail menerusi kenyataan di Facebook Johor Southern Tigers bertitah mahu menanggung kos pertukaran rumput kepada jenis ‘Zeon Zoysia’, jenis sama digunakan di Stadium Sultan Ibrahim milik JDT di Iskandar Puteri, sebagai hadiah kepada skuad Harimau Malaya.

(Tunku Ismail menerusi kenyataan di Facebook Johor Southern Tigers bertitah mahu menanggung kos pertukaran rumput kepada jenis ‘Zeon Zoysia"/Gambar fail)

Kenyataan sama menyebut, baginda mengarahkan pengurusan JDT untuk membantu Perbadanan Stadium Malaysia (PSM), bagi memastikan Stadium Nasional, mempunyai padang yang kualitinya sesuai untuk perlawanan bola sepak antarabangsa.


Liga Europa: Barcelona gagal cetak gol di laman sendiri bertemu skuad Gala

PARIS, 11 Mac- Skuad gergasi La Liga, Barcelona gagal merobek gawang Galatasaray pada aksi perlawanan pertama kelompok 16 terakhir Liga Europa awal pagi tadi.Perlawanan yang berlangsung di Camp Nou itu menyaksikan keputusan seri tanpa jaringan.Skuad The Catalan kendalian Xavi Hernandez tampil buat pertama kali di kejohanan kedua tertinggi Eropah itu sejak tahun 2004, menguasai permainan tetapi gagal menemui penyudahnya.Pelawat dari Turki itu sebaliknya hampir memecah kebuntuan namun jaringan Bafetimbi Gomis dibatalkan VAR kerana ofsaid.Penyerang sensasi Memphis Depay, yang memulakan perlawanan buat pertama kali sejak Disember memaksa penjaga gol Galatasaray, Inaki Pena bekerja keras dengan dua percubaan di babak pertama.Masuk babak kedua, peluang yang terhidang gagal disempurnakan bintang-bintang Barca, Jordi Alba, Ousmane Dembele dan Frenkie de Jong sekali gus membuktikan kekebalan gawang skuad Gala itu.

(Pengendali The Catalan, Xavi Hernandez memberikan arahan kepada Ousmane Dembele ketika berdepan Galatasaray awal pagi tadi/AFP)

"Ia amat mengecewakan. Ia bukan keputusan yang baik, bermain di laman sendiri dan menguasai hampir keseluruhan permainan."Ini adalah Eropah, walaupun hanya Liga Europa, dan pasukan-pasukan mempunyai kelebihan tersendiri," kata Xavi.Skuad kendalian Xavi masih belum tewas dalam tempoh permainan sebenar sejak dikalahkan Bayern Munich pada perlawanan terakhir Liga Juara-Juara Eropah tahun lalu. - AFP


Afrita teruja galas tugas penting dipilih sebagai Timbalan CDM bagi Sukan SEA Hanoi

KUALA LUMPUR, 11 Mac - Setiausaha Kehormat Persekutuan Gimnastik Malaysia (MGF), Afrita Ariany Nasril akui teruja selepas dipilih untuk mengalas tanggungjawab sebagai Timbalan Chef de Mission (CDM) negara bagi Sukan SEA Hanoi, Mei ini.Beliau bakal membantu CDM, Datuk Nur Azmi Ahmad pada temasya dwi tahunan itu.

(Afrita Ariany ditemu bual menerusi panggilan video ketika diminta mengulas mengenai beliau dilantik Timbalan Chef de Mission negara)

"Jadi satu penghormatan kepada saya sebenarnya diberikan amanah dan tanggungjawab berada di sisi CDM yang Datuk Azmir jadi satu penghormatan yang besar dan saya akan melakukan yang terbaik untuk kontinjen Malaysia," Afrita Ariany kepada RTM, di sini.

Setakat ini, seramai 584 orang atlet dan 199 orang pegawai tidak termasuk sukan Olahraga, E-Sports dan Mendayung akan menyertai Sukan SEA Hanoi 2022 yang bakal berlangsung pada 12 hingga 23 Mei ini.


De Paula tiada dalam radar Kim Pan Gon

KELANA JAYA, 10 Mac- Nama pemain naturalisasi Guilherme De Paula kini tiada dalam senarai pemain yang dipanggil pengendali baharu Harimau Malaya, Kim Pan Gon namun menamakan dua pemain Mohamadou Sumareh (pemain sayap) dan Liridon Krasniqi (penyerang/tengah).Jurulatih dari Korea Selatan itu menyenaraikan 30 pemain bagi menyertai kem latihan yang dijadual bermula Isnin ini.Daripada 30 pemain yang diumumkanPan Gon, hanya pemain kelahiran United Kingdom Nathaniel Shio Hong Wan dan Khair Muhammad Jefri Jones, merupakan pemain yang buat pertama kalinya dipanggil untuk latihan pusat skuad utama.Manakala lain-lain pemain adalah terdiri daripada barisan biasa lama yang juga memperlihatkan penyertaan kembali bekas ketua pasukan Safiq Rahim, 35, manakala 15 daripada 24 pemain pasukan yang gagal di Piala AFC 2020 tahun lepas, turut tersenarai.

(Pan Gon (tengah) pada sidang media pengumuman senarai nama pemain yang akan dipanggil untuk ke kem latihan pusat skuad Harimau Malaya di Wisma FAM)

"Kami telah mengenal pasti hampir 70 pemain sebelum mengurangkannya kepada pemain-pemain yang kami percaya sesuai dengan falsafah permainan dan pelan taktikal kami. Kami tidak mungkin 100 peratus tepat."Semua pemain yang dipanggil adalah berdasarkan pemerhatian dan pemantauan terhadap kemampuan pemain tetapi kami akan menganalisa keupayaan mereka dari segi teknikal, taktikal dan tingkah laku profesionalisme.dari segi teknikal, taktikal dan tingkah laku profesional."Selepas kem ini, sehingga Jun, kami mempunyai banyak peluang untuk melihat perlawanan liga setiap minggu, jadi kami mungkin mendapatkan maklumat yang lebih banyak mengenai pemain dari semasa ke semasa."Jadi kami mahu meminta daripada media dan peminat, sila sokong kami, tunggu dahulu dan kemudian kami akan cuba memilih yang terbaik untuk Malaysia," katanya dalam satu sidang media di Wisma FAM di sini.Skuad Harimau Malaya akan mengharungi tiga aksi persahabatan di Singapura bermula dengan perlawanan menentang Filipina pada 23 Mac ini sebelum berdepan Singapura tiga hari kemudian dan bertemu Albirex Niigata Singapura pada 28 Mac.


Terpulang kepada Farah Ann buat pengumuman -MGF

KUALA LUMPUR, 10 Mac- Persoalan berhubung status dan masa depan karier ratu gimnastik negara, Farah Ann Abdul Hadi bakal terjawab, Isnin ini, demikian menurut Setiausaha Kehormat Persekutuan Gimnastik Malaysia (MGF) Afrita Ariany Nasril.Sementara itu, menurut Afrita status penyertaan Farah Ann ke Sukan SEA Hanoi pula hanya akan diketahui pada Sabtu ini iaitu dua hari sebelum atlet tersebut menjelaskan segala persoalan berkaitan masa depannya dalam sukan gimnastik menerusi satu sidang media pada 14 Mac ini. "Mengenai persaraannya, saya serahkan kepada dia untuk membuat pengumuman. Daripada sudut tugas saya di MGF, saya perlu melakukan apa yang perlu, skop tugas saya dan semuanya."Saya melakukan bahagian saya sebagai dan saya berikan dia ruang sekiranya mahu melakukan pengumuman atau tidak, itu bahagian dia," katanya.

(Setiausaha Kehormat Persekutuan Gimnastik Malaysia (MGF) Afrita Ariany Nasril dalam temubual dalam talian)

Sebelum ini, hangat diperkatakan ratu gimnastik negara itu mahu bersara daripada sukan berkenaan menjelang temasya Sukan SEA Vietnam, Mei ini.Sebelum ini Farah pernah menyuarakan hasrat untuk mengundurkan diri selepas Sukan Olimpik Tokyo 2020.Sementara itu, Afrita akui teruja selepas dipilih untuk mengalas tanggungjawab sebagai Timbalan Chef de Mission (CDM) negara bagi Sukan SEA Hanoi, Mei ini.Beliau bakal membantu CDM, Datuk Nur Azmi Ahmad pada temasya dwi tahunan itu.Setakat ini, seramai 584 orang atlet dan 199 orang pegawai tidak termasuk sukan Olahraga, E-Sports dan Mendayung akan menyertai Sukan SEA Hanoi 2022 yang bakal berlangsung pada 12 hingga 23 Mei ini.


TUDM muncul juara Kejohanan Kriket Wanita Antara Perkhidmatan 2022 T20

PUCHONG, 10 Mac - Tentera Udara Di Raja Malaysia (TUDM) muncul juara buat kali kelima selepas menundukkan Tentera Laut Di Raja Malaysia (TLDM) dengan kelebihan 10 wiket over 6.1 pada Kejohanan Kriket Wanita Antara Perkhidmatan 2022 T20 yang berlangsung di Kinrara Oval.

Pada aksi final tersebut, pasukan TUDM berjaya menyekat larian TLDM pada inning pertama selepas mengeluarkan semua pemukul mereka.Pada inning kedua, gandingan Yusrina Yaakop dan Intan Jamahidayu Jaafar cukup cemerlang melakar 51 larian sekaligus menutup perlawanan.Ketua pasukan, Wan Julia Wan Wohd Rosli gembira dengan kemenangan berkenaan memandangkan tempoh persiapan hanya dibuat dalam tempoh dua minggu sahaja."Jadi tahun ni kemunculan semula setelah dua tahun tak beraksi dan alhamdulillah dengan pasukan yang baharu, walaupun baharu tapi usaha yang diberikan ketika latihan selama 2 minggu ni amat memberangsangkan dan ia dapat ditunjukkan dengan kemenangan hari ini," kata beliau yang ditemu bual Berita RTM selepas perlawanan tersebut, di sini.

(Aksi final Kejohanan Kriket Wanita Antara Perkhidmatan 2022 T20 yang berlangsung di Kinrara Oval)

Sementara itu, penganjur kejohanan, Kolonel Norazman Ismail berpuas hati dengan penganjuran pada edisi kali ini. Beliau yang juga Pengerusi Kriket ATM menyifatkan usaha yang ditunjukkan para pemain adalah sangat membanggakan dan mereka berpotensi untuk diketengahkan ke peringkat nasional sama ada pemain lelaki mahu pun wanita.Aksi kategori lelaki sebelum ini juga dimenangi oleh pasukan daripada TLDM dengan rekod 16 tahun berturut-turut.


Hatrik Benzema selamatkan Real Madrid untuk mara ke suku akhir Liga Juara-Juara

(Perlawanan aksi kedua pusingan kalah mati Liga Juara-Juara di antara Real Madrid dan Paris St Germain di Stadium Santiago Bernabeu/AFP)

MADRID, 10 Mac - Real Madrid mencipta kebangkitan dramatik dengan menewaskan wakil Perancis, Paris St Germain (PSG) di Stadium Santiago Bernabeu pada aksi kedua pusingan kalah mati Liga Juara-Juara. Ledakan hatrik oleh penyerang, Karim Benzema membantu Real Madrid menundukkan PSG 3-1 pada aksi timbal balik yang berlangsung awal pagi tadi.Setelah tewas 0-1 pada pertemuan pertama bulan lalu, Real terus tertekan apabila Kylian Mbappe meletakkan PSG di hadapan menerusi gol pada minit ke-39.Bagaimanapun situasi itu berubah pada babak kedua apabila Benzema menjaringkan hatrik, termasuk dua gol dalam masa dua minit, untuk membolehkannya pasukannya mara ke suku akhir dengan agregat 3-2.

(Penyerang Real Madrid, Karim Benzema meraikan jaringan pada aksi kedua pusingan kalah mati Liga Juara-Juara menentang Paris St Germain/AFP)

Dalam satu lagi perlawanan di Stadium Etihad, Manchester City terikat 0-0 menentang Sporting Lisbon. Bagaimanapun keputusan itu sudah memadai buat City yang membawa bekalan kemenangan 5-0 dari pertemuan pertama bulan lalu untuk turut mara ke suku akhir.


Jutawan Turki, Muhsin Bayrak berminat untuk mendapatkan skuad The Blues

LONDON, 10 Mac- Kelab gergasi England, Chelsea yang dalam proses untuk dijual terus dikaitkan dengan individu-individu kaya yang berminat untuk mengambil alih.Terbaharu, jutawan Turki, Muhsin Bayrak mendakwa dia semakin hampir untuk memiliki kelab berkenaan dengan harga lebih murah.

Terdapat laporan yang mengatakan Muhsin kini sedang dalam rundingan bersama The Blues.

Dakwaan berkenaan hadir walaupun pemiliknya, Roman Abramovich berharap akan mendapat harga lebih mahal sekitar £3 bilion pound.Billionaire Rusia itu membuat kejutan minggu lalu apabila membuat keputusan mahu menjual Chelsea selepas 19 tahun.Ia berikutan tindakan negaranya menyerang Ukraine yang turut menjejaskan kehadirannya di England.


KDA FC malukan KL City FC, 3-2

ALOR SETAR, 10 Mac- Naib juara Liga Super 2021, Kedah Darul Aman (KDA FC) melakar kemenangan kedua liga selepas menewaskan Juara TM Piala Malaysia 2021, Kuala Lumpur City (KL City FC) 3-2 dalam aksi di Stadium Darul Aman, malam semalam. Beraksi di hadapan lebih 2,000 penyokong setia Hijau Kuning, KDA FC mendominasi permainan dengan acap kali mengasak kubu pelawat.Namun benteng KL City FC ampuh bertahan menafikan deretan serangan oleh skuad Hijau Kuning.KL City FC mengejutkan tuan rumah apabila Zhafri Yahya bijak menggunakan peluang terhidang untuk menjaringkan gol pertama pelawat pada minit ke-29.

Namun gol tersebut tidak kekal lama apabila KDA FC bangkit menyamakan kedudukan hasil tandukan padu Syafiq Ahmad selang tiga minit kemudian.Kedudukan satu sama kekal hingga tamat babak pertama.Bersambung babak kedua, KDA FC membuat beberapa pertukaran dengan memasukkan Fayadh Zulkifli dan Fadzrul Danel.  Fayadh membuktikan kemasukannya berbaloi apabila menjaringkan gol kedua KDA FC pada minit ke-67.  Selang seminit kemudian pintu gol KL City FC yang dikawal Kevin Mendoza bolos lagi hasil jaringan Dennis Buschening untuk kedudukan 3-1.  Pelawat nyata tidak berputus asa dan berjaya merapatkan kedudukan menerusi jaringan Koubemba pada minit ke-88 apabila Sharil Shaari gagal menangkap kemas tandukan pemain import tinggi lampai itu.  Bagaimanapun kedudukan 3-2 kekal hingga tamat perlawanan menyaksikan Skuad Sang Kenari terbang tinggi di Darul Aman.


JDT 'ayamkan' Sarawak United FC, 6-0

ISKANDAR PUTERI, 10 Mac- Kelab Johor Darul Takzim (JDT) berpesta gol di Stadium Sultan Ibrahim, Iskandar Puteri, Johor malam semalam, selepas menewaskan Sarawak United FC, 6-0. Bergson Da Silva serta Fernando Forestieri masing-masing menyumbat dua gol manakala Safawi Rasid dan Carli De Murga turut sama mencetak nama selaku penjaring.Keadaan permukaan padang yang licin sedikit sebanyak mengganggu serangan JDT pada awal minit permainan, sebelum Fernando Forestieri menjaringkan gol pertama perlawanan pada minit ke-15.Gol kedua Harimau Selatan dihasilkan pada minit ke-38, hasil rembatan volley Bergson Da Silva ke gawang gol lawan.  Selang babak kedua, pemain pertahanan Sarawak United FC, Raja Imran Shah, dilayangkan kad merah selepas mengasari Safawi Rashid, pada minit ke-60.  Selang dua minit kemudian, JDT menyumbat satu lagi gol, hasil rembatan Bergson Da Silva, sebelum Carli De Murga dengan mudah, menewaskan penjaga gol lawan pada minit ke-72.  Pesta gol JDT diteruskan dengan gol Safawi Rashid pada minit ke 79, dan gol kedua Fernando Forestieri pada minit ke-84.

Dalam pada itu, Ketua Jurulatih JDT, Benjamin Mora berpuas hati dengan prestasi pemainnya yang menampilkan komitmen penuh sepanjang perlawanan."Kami mencari ruang di belakang pemain tengah dan kami mempunyai jarak yang baik dengan gawang gol, dua tiga dengan Corbin di bahagian kiri, dan dua tiga menyerang dan Fernando dan Bergson menjaringkan gol yang menarik pada awal permainan," katanya ketika ditemui media RTM.  Bagi Penolong Jurulatih Sarawak United FC, Ahmad Nurfaizal Patrick, akui pasukannya agak sedikit goyah berdepan bekas juara liga, JDT meski tetap berbangga dengan usaha keras anak buahnya."Pada saya, kelekaan daripada pasukan sendirilah. Kita boleh lihat juga dari segi pertahanan masih belum mantap. Lebih-lebih lagi bila berdepan pasukan kuat seperti JDT," kata Nurfaizal kepada pemberita RTM.


Fasa peralihan ke endemik titik kebangkitan industri sukan - MFL

KUALA LUMPUR, 9 Mac- Perancangan pembukaan semula negara secara selamat dan berperingkat bakal menjadi titik kebangkitan buat kesemua industri, khususnya sukan yang dihimpit detik sukar sejak pandemik COVID-19 melanda pada Mac 2020.Sambil menyambut baik berita Fasa Peralihan Ke Endemik bermula 1 April ini, Presiden Liga Bolasepak Malaysia (MFL), Datuk Ab Ghani Hassan yakin ia akan memberikan suntikan motivasi kepada seluruh rakyat Malaysia dalam pelbagai industri termasuk sukan bola sepak tanah air. “MFL mahu merakamkan penghargaan kepada Kementerian Kesihatan (KKM) dan Kementerian Belia dan Sukan (KBS) yang selama ini sentiasa menyokong dan mendukung perjalanan bola sepak negara, khususnya Liga Malaysia (Liga-M) sepanjang pandemik COVID-19 melanda.“Sudah pasti MFL menyambut baik pengumuman Perdana Menteri. Sudah pasti orang ramai menantikan pengumuman ini dan saya percaya inilah titik kebangkitan seluruh rakyat Malaysia,” katanya menerusi kenyataan hari ini.Semalam, Perdana Menteri Datuk Seri Ismail Sabri Yaakob mengumumkan Malaysia akan memasuki 'Fasa Peralihan ke Endemik’ mulai 1 April ini yang bakal menyaksikan lebih banyak kelonggaran dalam pelbagai sektor dan pembukaan sepenuhnya sempadan negara.Kelonggaran itu termasuk pemansuhan had kapasiti 50% yang ditetapkan untuk aktiviti yang melibatkan perkumpulan ramai seperti kehadiran penonton ke stadium.Sebelum ini, industri sukan antara terkesan teruk berikutan langkah-langkah pencegahan penularan pandemik itu termasuk pembatalan pertandingan, peraturan ketat menganjurkan sesuatu kejohanan serta kehadiran penonton juga dihadkan.Sementara itu, Ketua Pegawai Eksekutif MFL, Stuart Ramalingam percaya MFL dapat mengorak langkah dengan lebih berjaya melalui peralihan itu sekali gus Malaysia mampu menjana ekonomi yang lebih baik.

“MFL, kelab-kelab dan penyokong sentiasa menyokong keputusan kerajaan dan sudah pasti MFL juga antara organisasi yang berusaha keras membantu ekonomi negara dan dalam masa yang sama bertindak untuk mengekang wabak ini daripada merebak sepanjang penganjuran Liga-M,” katanya.Dalam pada itu, Stuart berkata prosedur operasi standard (SOP) kemasukan penonton ke stadium masih kekal buat masa ini sebelum dilakukan pindaan sebaik menerima kemas kini terbaharu daripada KBS nanti.


Liga Super 2022: Penang FC, Melaka United kongsi mata

GEORGE TOWN, 9 Mac- Harapan Penang FC untuk meraih tiga mata penuh di laman sendiri pada aksi kedua Liga Super tidak kesampaian apabila diikat pelawat, Melaka United FC, 1-1 dalam saingan yang berlangsung di Stadium Bandaraya Pulau Pinang, sebentar tadi.Walaupun Penang FC menguasai babak pertama dan berjaya merobek gawang Melaka United, namun permainan tidak konsisten menyebabkan pasukan tuan rumah hanya seri1-1 dengan Melaka United. Skuad Harimau Kumbang berada di depan menerusi jaringan Daniel Ashraf yang berjaya mengelirukan pertahanan lawan pada minit ke-27.Pelawat yang turun dalam misi memburu kemenangan pertama menampilkan beberapa gerakan bahaya menerusi gandingan Ifedayo, Sony Norde dan Adriano namun gagal menghasilkan jaringan.Tekanan demi tekanan kepada pasukan tuan rumah membolehkan Melaka United menyamakan kedudukan menerusi jaringan sendiri kapten Penang FC, Latiff Suhaimi ketika cuba mengeluarkan bola dari sepakan penjuru pada minit ke-40.

(Pemain Pulau Pinang Rafael Vitor Santos De Freitas (kiri) ketika beraksi pada perlawanan Liga Super 2022 menentang pasukan Melaka United di Stadium Bandaraya / FOTO BERNAMA)

Babak kedua menyaksikan pelawat lebih banyak menguasai perlawanan bagaimanapun kedua-dua pasukan yang melakukan beberapa percubaan ke arah gol gagal menerjah jaring dengan kedudukan itu kekal sehingga tamat perlawanan.Bagi pengendali Melaka United FC, Risto Vidokovic, terlalu awal untuk meramal corak permainan anak buahnya.  Walaupun berjaya mengutip satu mata, Risto menjelaskan ramai pemain hanya menyertai latihan dalam masa 10 hari dan ia akan mengambil masa untuk mendapatkan keserasian utama dalam masa terdekat.

(Jurulatih Melaka United FC, Risto Vidokovic)


584 atlet, 199 pegawai akan sertai Sukan SEA Hanoi

(Presiden MOM, Tan Sri Mohamad Norza Zakaria pada sidang media selepas mempengerusikan Mesyuarat Lembaga Eksekutif MOM Kali Ke-4 Sesi 2021/2025)

KUALA LUMPUR, 8 Mac - Seramai 584 orang atlet dan 199 orang pegawai akan menyertai Sukan SEA Hanoi yang akan berlangsung pada 12 hingga 23 Mei ini.Namun senarai itu tidak termasuk atlet sukan olahraga, e-sukan dan mendayung yang akan diserahkan kepada Majlis Olimpik Malaysia (MOM) sebelum 12 Mac ini.Presiden MOM, Tan Sri Mohamad Norza Zakaria berkata jumlah tersebut terbahagi kepada 226 atlet Kategori A dan 358 Kategori B, Manakala 98 pegawai Kategori A dan 101 Kategori B.Mesyuarat juga telah meluluskan rayuan kemasukan atlet Kategori B daripada sukan Kurash iaitu 3 orang lelaki dan 3 orang wanita serta seorang atlet lelaki dari sukan Fin Swimming.

"Mesyuarat juga telah meluluskan rayuan daripada sukan menembak (3 orang atlet lelaki,1 orang atlet wanita dan 1 orang pegawai) dan sukan terjun (2 orang atlet lelaki) untuk dinaikkan daripada Kategori B ke Kategori A, " katanya kepada media selepas mempengerusikan Mesyuarat Lembaga Eksekutif MOM Kali Ke-4 Sesi 2021/2025, di sini.Tambah beliau, mesyuarat tersebut juga bersetuju melantik Presiden Persekutuan Snooker Dan Billiards Malaysia, Melvin Chia dan Setiausaha Agung Persekutuan Gimnastik Malaysia, Afrita Ariany Nasril sebagai Timbalan Ketua Kontinjen untuk membantu Datuk Nur Azmi Ahmad.


Ketajaman penyudah perlu buat skuad Kim Swee hadapi PJ City FC

KOTA KINABALU, 9 Mac- Pengendali Sabah FC, Datuk Ong Kim Swee akan memastikan pasukan kendaliannya memperbaiki ketajaman penyudah bagi memastikan skuad berkenaan mampu mempertingkat usaha supaya tidak berputih mata.Kim Swee menganggap, penyudah yang cemerlang merupakan elemen paling penting menghadapi PJ City FC di Stadium Likas, malam ini.Katanya, kekalahan kepada Negeri Sembilan FC sebelum ini perlu dianggap sebagai pengajaran berguna buat anak-anak buahnya.Dalam pada itu beliau turut mengingatkan pemain agar tidak memandang rendah kemampuan PJ City walaupun mereka bermain tanpa pemain import.“Kita tahu pasukan PJ City FC sudah bersama-sama lebih kurang tiga tahun dengan pemain yang sama dan mereka membuktikan walaupun beraksi tanpa pemain import mereka mampu bermain dengan cemerlang.“Sudah tentu ini merupakan satu tugasan yang lebih mencabar dan saya percaya pasukan PJ City merupakan satu pasukan yang cukup baik walaupun tanpa pemain import," katanya

Aksi terakhir Sabah bertemu PJ City adalah pada peringkat kumpulan Piala Malaysia apabila kemenangan berpihak kepada Sabah 1-0.Turut berlangsung malam ini pertemuan JDT menentang Sarawak United FC manakala KDA FC menerima kunjungan KSementara itu, beliau menafikan dakwaan segelintir penyokong kelab itu yang mengatakan beliau mengamalkan sikap ‘pilih kasih’ dalam pemilihan pemain bagi mengharungi saingan Liga Super.Sebaliknya, beliau menjelaskan, kemampuan setiap pemain akan dinilai sebelum disenaraikan dalam kesebelasan utama pasukan bagi menghadapi sesuatu perlawanan.“Apabila saya menubuhkan satu pasukan baharu Sabah FC, sebenarnya tidak timbul soal isu yang mana saya harus menurunkan pemain tempatan ataupun pemain daripada mana sekalipun."Apa yang penting bagi saya, jika mereka mampu beraksi sebagai kesebelasan utama mereka tetap akan diturunkan dan setiap pemain yang diturunkan mereka bukan beraksi untuk diri sendiri.“Tetapi mereka memakai lencana kebanggaan di dada iaitu Sabah FC dengan memastikan mereka mampu mempamerkan aksi terbaik dalam setiap perlawanan.“Saya tidak nampak ini merupakan sebagai satu isu utama kecuali ada segelintir dalam kalangan mereka sengaja untuk menimbulkan masalah ini sehingga mengganggu perjalanan pasukan,” katanya dalam satu kenyataan pada Isnin.Beliau berkata demikian sebagai mengulas rungutan segelintir penyokong Sabah FC selepas beliau tidak menyenaraikan pemain tempatan dalam aksi pertama Liga Super menentang Negeri Sembilan FC (NSFC) di Stadium Likas Jumaat lalu.


Liga Super: Pertembungan Negeri Sembilan FC dan Terengganu FC ditangguhkan

KUALA LUMPUR, 8 Mac - Perlawanan Liga Super antara Terengganu FC (TFC) dan Negeri Sembilan FC (NSFC) yang dijadual berlangsung esok, ditunda ke tarikh baharu susulan jangkitan COVID-19 dalam kalangan pemain dan pegawai pasukan.Liga Bolasepak Malaysia (MFL) dalam satu kenyataan, memaklumkan perlawanan dijadualkan berlangsung di Stadium Sultan Mizan Zainal Abidin itu terpaksa ditunda berikutan 15 pemain dan pegawai NSFC disahkan positif COVID-19. “Selain itu, perlawanan antara kedua-dua pasukan berkenaan dalam pusingan pertama Piala FA 2022 pada Ahad, di venue yang sama juga terpaksa ditunda,” menurut MFL dalam kenyataan di laman sesawang www.malaysianfootballleague.com hari ini.

Pada masa sama, MFL menzahirkan rasa simpati kepada barisan pemain dan pegawai NSFC yang disahkan positif COVID-19 dan berharap mereka yang terlibat akan kembali sembuh. Sebelum ini, beberapa perlawanan Liga Super, Liga Premier dan Piala FA terpaksa dibatalkan sejak hujung minggu lepas apabila pemain dan pegawai pasukan dijangkiti wabak berkenaan.


Atlet ski air remaja, Aaliyah Yoong Hanifah bersedia untuk beraksi di Moomba Masters Melbourne

KUALA LUMPUR, 8 Mac - Selepas dua tahun tidak beraksi pada sebarang kejohanan akibat COVID-19, atlet ski air remaja, Aaliyah Yoong Hanifah kini bersedia untuk beraksi semula di Moomba Masters Melbourne yang akan berlangsung 9 hingga 14 Mac ini.Aaliyah, yang baru-baru ini menerima Anugerah Biasiswa Bintang daripada Yayasan Sime Darby, sekali lagi telah dijemput untuk menyertai acara Moomba tahun ini.Dia akan berentap dalam acara tricks, slalom dan lompat bagi kategori junior dan terbuka.

Ini peluang terbaik buatnya memperbaiki keputusan yang dicatatkan pada tahun 2020, dia hanya meraih emas acara Tricks bagi kategori Junior.Tahun ini merupakan kali terakhir Aaliyah dalam acara Junior, dan dia perlu menamatkan acara kegemarannya itu di kedudukan podium.Sementara itu bagi kategori terbuka, pemain muda itu menyasarkan untuk menduduki tangga kelima teratas.


PAFA digantung enam bulan, perlu adakan EGM bagi melantik ahli jawatankuasa baharu

IPOH, 7 Mac- Persatuan Bola Sepak Perak (PAFA) digantung selama enam bulan bagi membolehkan badan induk bola sepak negeri itu mengadakan semula Mesyuarat Agung Luar Biasa (EGM) untuk melantik ahli jawatankuasa yang baharu. Pesuruhjaya Sukan (PJS), Ibrahim Mohd Yusof berkata pengantungan berkenaan yang turut dipersetujui oleh dua kumpulan yang bertelagah dalam PAFA bagi memastikan persatuan itu melakukan langkah-langkah pemulihan mengikut perlembagaan mereka.  Jelas Ibrahim, pihaknya turut mendapati pemecatan yang dibuat oleh PAFA terhadap 12 ahli gabungan sebelum ini juga tidak teratur mengikut Perlembagaan PAFA berdasarkan semakan laporan dan rekod yang diperoleh daripada PAFA dan Persatuan Bola Sepak (PB) Melayu Perak.  "Pemilihan pun dia kena buat segera dari segi kongres untuk memilih, jadi bila tak buat ada pihak yang mendesak supaya selesai isu perlembagaan. Maknanya dari segi ini yang sering berlaku bukan sahaja PAFA, banyak lagi persatuan-persatuan lain yang mereka ini tidak memahami dari segi perlembagaan masing-masing itu sahaja. Kalau semua pihak semua pegang jawatan memahami proses atau perlembagaan masing-masing saya rasa tak timbul isu pertikaian dalaman ini," kata beliau kepada pemberita selepas mengadakan pertemuan dengan PAFA dan PB Melayu Perak di Jabatan Belia dan Sukan Perak, di sini.

Tambah beliau, pihaknya memutuskan ahli jawatankuasa PAFA yang sah ketika ini ialah mereka yang dipilih pada sesi 2018-2021.  "PAFA perlu mengadakan pemilihan semula bagi memilih ahli jawatankuasa yang baharu sebelum tamat tempoh penggantungan selama enam bulan tersebut," kata Ibrahim. Hadir sama dalam pertemuan tersebut, tiga Naib Presiden PAFA, Datuk Muhammad Yadzan Mohamad, Datuk Seri Irudianathan dan Abdul Aziz Yeop serta Setiausaha Kehormat PAFA, Tajul Hasnan Omar yang juga mewakili 12 ahli gabungan yang dipecat sebelum ini.


Farah Ann masih berdiam diri - MGF

KUALA LUMPUR, 7 Mac - Status ratu gimnas negara Farah Ann Abdul Hadi dalam pasukan kebangsaan masih menjadi tanda tanya memandangkan atlet berkenaan belum memberikan sebarang perkembangan termasuk surat persaraan kepada Persekutuan Gimnastik Malaysia (MGF).

Setiausaha Kehormat MGF Afrita Ariany Nasril berkata atlet berusia 27 tahun itu masih tersenarai untuk Sukan SEA di Hanoi, Vietnam pada 12 hingga 23 Mei depan.

Walaupun pemenang pingat emas Sukan SEA 2019 itu dilaporkan tidak menjalani latihan, Afrita Ariany berkata keputusan berhubung penyertaan Farah Ann pada temasya dwitahunan itu bergantung kepada senarai akhir yang dikeluarkan oleh pasukan kejurulatihan esok.

“Farah Ann sepatutnya menyerahkan surat persaraan namun belum berbuat demikian. Setakat ini, beliau masih dalam senarai skuad Sukan SEA namun ia bergantung kepada keputusan pasukan kejurulatihan sama ada beliau disenarai atau tidak kerana mereka akan menyediakan senarai akhir.

“Saya telah memberikan tarikh akhir kepada pasukan kejurulatihan untuk menyerahkan senarai akhir kepada saya pagi esok, sebelum saya menyerahkannya kepada Majlis Olimpik Malaysia (MOM) pada tengah hari,” katanya yang dihubungi Bernama.

Menurut Afrita Ariany, berdasarkan maklumat daripada jurulatih, atlet kelahiran Selangor itu setakat ini masih belum kembali menjalani program latihan Sukan SEA.

“Sudah tiga minggu Farah Ann tidak menyertai program latihan ke Hanoi," katanya.

Ketua jurulatih artistik wanita kebangsaan Shu Wai baru-baru ini memberi gambaran bahawa Farah Ann telah berhenti berlatih bersama pasukan negara selama dua minggu dan berkemungkinan besar akan bersara.

Selasa lepas, Afrita Ariany dilaporkan berkata Farah Ann mungkin menimbangkan untuk bersara kerana usia atau kecederaan namun MGF sedia berbincang sekiranya beliau memerlukan bantuan. - BERNAMA


Soh Wooi Yik positif COVID-19, tarik diri Terbuka Jerman

KUALA LUMPUR, 7 Mac- Pemain beregu lelaki negara, Soh Wooi Yik diuji cabaran sebelum kejohanan Seluruh England di Birmingham, England dari 16 hingga 20 Mac ini selepas didapati positif COVID-19.Perkara itu dimaklumkan Persatuan Badminton Malaysia (BAM) dalam satu hantaran di media sosial dan pada ketika ini gandingan Aaron Chia itu sedang menjalani kuarantin kendiri."BAM mengesahkan pemain beregu lelaki negara, Soh Wooi Yik diuji positif COVID-19," kata BAM dalam kenyataan itu."Wooi Yik tidak mempunyai gejala dan berada dalam keadaan baik. "Dia kini menjalani tempoh kuarantin kendiri selaras dengan protokol kuarantin dikeluarkan Kementerian Kesihatan (KKM), Kementerian Belia dan Sukan (KBS) dan Majlis Sukan Negara (MSN)."Pasukan jurulatih dan perubatan akan terus memantau proses pemulihan pemain berusia 24 tahun ini sebelum memutuskan mengenai penyertaannya di Seluruh England yang dijadual berlangsung pada 16-20 Mac ini di Birmingham. "BAM mendoakan Wooi Yik segera sembuh," menurut hantaran facebook BAM.

(Persatuan Badminton Malaysia (BAM) mengesahkan pemain beregu lelaki nombor satu negara, Soh Wooi Yik disahkan positif COVID-19/Foto FB BAM)

Berikutan keputusan positif COVID-19 itu, secara tidak langsung Aaron-Wooi Yik terpaksa menarik diri kejohanan Terbuka Jerman yang dijadual membuka tirainya esok di Muelheim an der Ruhr.

Aaron-Wooi Yik, pemenang pingat gangsa Sukan Olimpik Tokyo merupakan pasangan Malaysia kedua yang terlepas perlawanan Terbuka Jerman selepas penarikan diri Goh V Shem-Low Juan Shen akibat kecederaan lutut.Pemain lain yang akan menyahut cabaran di kejohanan tersebut adalah Ong Yew Sin-Teo Ee Yi, Tan Wee Kiong-Tan Kian Meng, Goh Sze Fei-Nur Izzuddin Rumsani dan Man Wei Chong-Tee Kai Wun.Berdasarkan jadual asal, gandingan pilihan kedua di kejohanan Terbuka Jerman itu dijadual bertemu Goh V Shem-Low Juan Shen pada pusingan pertama.


Shazrin dan Khairulnizam bawa pulang emas dan perak dari UAE

ABU DHABI, 7 Mac- Dua atlet pelayaran negara, Nur Shazrin Mohd Latif dan Khairulnizam bin Mohd Afendy melakar pencapaian cemerlang di Kejohanan Pelayaran Asia 2022 apabila masing-masing meraih pingat emas dan perak.Pada kejohanan yang berlangsung di Abu Dhabi Emiriah Arab Bersatu itu, Nur Shazrin meraih pingat Emas dalam kategori Laser Radial ILCA6 selepas menewaskan Nethra Kumanan dari India dan Nancy Highfield dari Hong Kong.Khairulnizam juga turut tidak mengecewakan apabila meraih pingat Perak bagi kategori Laser Standard ILCA7.Dia menamatkan saingan di kedudukan kedua dibelakang Vishnu Saravanan dari India.Kejohanan Pelayaran Asia 2022 ini bermula pada 27 Februari dan berakhir semalam.

(Nur Shazrin Mohd Latif dan Khairulnizam bin Mohd Afendy bersama staff pasukan)


Bastianini laung amaran awal, juarai pembuka tirai MotoGP

DOHA, 7 Mac- Enea Bastianini muncul juara perlumbaan pembuka tirai MotoGP Qatar awal pagi tadi dan menghadiahkan kemenangan pertamanya dalam kelas utama itu buat bekas bos pasukan, Fausto Gresini yang meninggal dunia tahun lalu kerana COVID-19.Penunggang Itali itu yang beraksi dalam musim kedua kelas elit, tampil pada kelas tersendiri untuk muncul juara manakala penunggang Afrika Selatan, Brad Binder bersama jentara KTM di tempat kedua sementara Pol Espargaro dari Honda ketiga."Saya rasa ia sangat menakjubkan," kata Bastianini juara Moto2 pada 2020 yang kembali menyertai Gresini Racing musim ini selepas memulakan kariernya dalam Moto3."Pada penghujung saingan, Pol sangat rapat dengan saya. Saya kemudian merasakan boleh menang perlumbaan, saya memintas Pol pada selekoh pertama apabila dia sedikit terkeluar."Bastianini memberi penghormatan kepada mendiang Gresini, pengasas pasukan dan juara dunia 125cc berganda pada 1980-an yang meninggal dunia pada usia 60 tahun."Saya dedikasikan kemenangan ini kepada Fausto. Dia banyak mendorong saya dan ia hebat untuk semua pasukan. Saya rasa kami semua menangis."Sementara itu Aleix Espargaro berada di tempat keempat di hadapan juara dunia MotoGP enam kali Honda, Marc Marquez.Duo Suzuki Joan Mir dan Alex Rins gagal mengulangi kejayaan mereka daripada latihan pada Sabtu, apabila masing-masing masing-masing sekadar di tempat keenam dan ketujuh.Penyandang juara Fabio Quartararo pula menduduki tempat kesembilan selepas mengharungi hujung minggu yang mencabar dengan Yamaha miliknya.Quartararo bermula di tempat ke-11 selepas hampir tidak berjaya ke sesi kelayakan terakhir, dan mengalami masalah tekanan tayar."Apa yang mengecewakan ialah saya benar-benar memberikan yang terbaik. Saya di sini untuk mendapatkan keputusan yang baik dan saya menduduki tempat kesembilan di trek yang saya menang tahun lalu," kata Quartararo."Ia menyakitkan tetapi saya perlu kekal kuat. Perkara yang paling penting adalah untuk ingat bahawa, walau apa pun jawatan, anda memberikan yang terbaik dan hari ini, dengan ikhlas, saya tidak dapat melakukan yang lebih baik. Jadi kita perlu mencari penyelesaian."Francesco Bagnaia, yang berada di tempat kedua di belakang Quartararo tahun lalu, merempuh Ducati miliknya pada pusingan ke-12 dan menumbangkan Pramac Ducati yang ditunggang Jorge Martin.Celestino Vietti dari Kalex memenangi perlumbaan Moto2 manakal juara Moto3 milik Andrea Migno.Seperti kebanyakan badan sukan sejak permulaan pencerobohan Rusia ke atas Ukraine, MotoGP turut memaparkan ayat "Bersatu untuk keamanan" semasa siaran televisyennya.Beberapa penunggang turut memakai pelekat "Give peace a chance" pada topi keledar mereka.- AFP

(Enea Bastianini (tengah) juara, bersama Brad Binder tempat kedua dan Pol Espargaro ketiga) AFP


Jinq En taruh kepercayaan pada Chris Martin

KUALA LUMPUR, 7 Mac- Berbaki kurang dua bulan sebelum temasya Sukan Sea Vietnam bermula, pemenang pingat emas Sukan SEA empat kali, Phee Jinq En meletakkan sepenuhnya kepercayaan kepada program Ketua Jurulatih kebangsaan Chris Martin bagi mengembalikan prestasinya semula.Jelas Jinq En, beliau mengakui prestasinya bukan dalam keadaan terbaik apabila hanya satu acara yang melepasi syarat kelayakan Sukan Sea 'Kategori A' pada Kejohanan Renang Terbuka Malaysia.Sepanjang empat hari kejohanan berlangsung, atlet berusia 19 tahun itu menyertai tiga acara iaitu 100 meter kuak dada, 200 Meter kuak dada, 50 meter kuak dada.Hanya 100 meter kuak dada yang melepasi syarat kelayakan Sukan Sea 'Kategori A' selepas melakar 1 minit 10.50 saat."Rancangan saya adalah untuk terus percaya kepada program yang diatur Chris, tiada apa lagi yang saya boleh buat sekarang, saya tidak boleh tinggalakan kem latihan dan pergi ke Australia jadi saya hanya perlu beri yang terbaik baik di kejohanan mahupun latihan," kata Jinq En.Jelas Jinq En, ini kejohanan ketiganya bersama ketua jurulatih dari Amerika Syarikat itu.Disebabkan kekangan COVID-19, sukar buatnya untuk mendapatkan latihan dan kejohanan di luar negara khususnya di Australia.

(Phee Jinq En ditemui pada Kejohanan Renang Terbuka Malaysia di Bukit Jalil)


Scheffler juara Golf Jemputan Arnold Palmer

MIAMI, 7 Mac- Par 72 pada pusingan terakhir, aksi Golf Jemputan Arnold Palmer sudah memadai buat pemain Scotland, Scottie Scheffler untuk muncul juara dengan kelebihan satu pukulan.Scheffler mengumpul lima di bawah par 283 sudah memadai untuk mencatat kemenangan keduanya dalam tiga aksi, selepas merangkul kejuaraan Jelajah PGA AS pertamanya di Terbuka Phoenix pada Februari.Dia melakukan tiga birdie dan tiga bogey di Bay Hill dalam keadaan cuaca berangin di lapangan Bay Hill Orlando, Florida, dan terus bertahan ketika keadaan semakin sukar membuatkan pesaingnya semakin goyah.Birdie pada lubang 12 dan 15 membolehkan Horschel kembali di depan, tetapi dia tidak menemui birdie lain dalam tiga lubang terakhir.Bekas juara Piala FedEx Billy Horschel pula memulakan hari dengan seri untuk mendahului pada awal dan mempunyai peluang untuk megheret aksi ke penentuan playoff pada lubang 18 namun dia gagal menjatuhkan putt birdie 29 kakinya dan terpaksa akur dengan 75 pukulan untuk berada di kedudukan kedua bersama dua lagi pemain iaitu Viktor Hovland dan Tyrrell Hatton.- AFP

(Selaku juara, Scottie Scheffler membawa pulang hadiah wang tunai lebih AS$2 juta) AFP


Sukan SEA Vietnam: Kem silat kebangsaan waspada peningkatan prestasi pesaing

TANJONG KARANG, 7 Mac - Kem pesilat kebangsaan harus berwaspada dengan peningkatan yang ditunjukkan pesilat Thailand dan Vietnam menerusi peraturan baharu badan penguasa Persekutuan Silat Antarabangsa (PERSILAT), menjelang Sukan Sea di Vietnam dua bulan lagi.

Jelas Presiden Persekutuan Silat Kebangsaan Malaysia (PESAKA), Datuk Megat Zulkarnain Omardin, ini dapat dilihat ketika pertandingan Sukan Silat Asia yang berlangsung di Singapura baru-baru ini.

(Datuk Megat Zulkarnain pada penutupan Karnival Yayasan Bank Rakyat di Tanjong Karang, Selangor)

"Walaupun Malaysia antara yang mempelopori atau menjadi pengasas peraturan baharu tapi saya rasa terkejut negara-negara seperti Vietnam, Thailand dilihat mahir dalam peraturan ini.

"Saya telah memaklumkan kepada pengurus pasukan dan barisan jurulatih jangan ambil perkara itu sambil lewa," kata Megat Zulkarnian ketika ditemui RTM dalam majlis penutupan Karnival Yayasan Bank Rakyat di sini.

Tambahnya kem pesilat kebangsaan harus dapatkan keputusan terbaik walaupun dilabelkan pasukan bukan pilihan.

Beliau juga tidak menafikan beberapa pesilat terutama Jun ni pesilat negara seperti Mohd Al Jufferi Jamari, Fauzi Khalid dan Mohamad Hazim Amzad sudah pun mahir mengaplikasikan peraturan itu.

Beliau menjangkakan Vietnam adalah saingan terdekat mempunyai kekuatan tersendiri di laman mereka sendiri.


PIALA FA: BRM bakal cabar JDT dalam pusingan pertama

(BRM FC layak ke Pusingan Pertama Piala FA 2022. Tahniah!)

KUALA LUMPUR, 7 Mac - Pasukan amatur BRM FC bakal mengharungi cabaran terbesar dalam pusingan pertama Piala FA 2022 apabila bakal mencabar gergasi Liga Malaysia, Johor Darul Ta’zim (JDT) pada 13 Mac.Pasukan Liga M3 dari Kuala Kangsar itu, berjaya mengatasi Tun Razak City FC 2-1 di Stadium Majlis Perbandaran Manjung dalam aksi kelayakan malam tadi.

(Keputusan perlawanan Piala FA Malayia 2022)

Pasukan pelawat terlebih dahulu membuka jaringan seawal minit kelima, namun Khairul Asyraf Sahizah muncul wira kebangkitan BRM apabila menjaringkan dua gol, masing-masing pada minit ke-31dan 84 untuk membawa pasukan itu ke pusingan pertama.Dalam satu lagi aksi kelayakan petang tadi, Bukit Tambun FC turut layak ke pusingan pertama selepas menyingkirkan Imigresen FC 2-1 selepas masa tambahan di Stadium Negeri Pulau Pinang.Pasukan tuan rumah mendahului seawal minit ketujuh menerusi Daniel Arifin, namun Imigresen berjaya menyamakan kedudukan selang tiga minit kemudian menerusi jaringan Fauzi Abdul Latif.Selepas aksi terikat lebih 90 minit, Bukit Tambun akhirnya memastikan slot ke Piala FA menjadi miliknya apabila Saiful Basir menjaringkan gol yang dinanti-nantikan pada minit ke-118.Bukit Tambun bagaimanapun, bakal mengharungi cabaran sengit apabila diundi berdepan pasukan Liga Super, Penang FC pada Jumaat.Saingan Piala FA kali ini menyaksikan penyertaan 34 pasukan, terdiri daripada 12 pasukan Liga Super, tujuh pasukan Liga Premier dan 15 pasukan Liga M3.Selain empat pasukan Liga M3 yang beraksi semalam, 11 lagi pasukan daripada divisyen ketiga itu mendapat laluan percuma untuk layak secara automatik ke pusingan pertama, iaitu PIB, Tok Janggut Warriors, Manjung City, Perlis United, Sains, Kijang Rangers, Langkawi City, Harini FT, Kinabalu Jaguar, Ultimate dan Respect.-BERNAMA

Saingan kalah mati itu kembali pada tahun ini, selepas dibatalkan buat dua musim berturut-turut kerana pandemik COVID-19. Kedah merupakan juara pada edisi 2019.


Atlet paralimpik Rusia berlepas pulang selepas IPC ubah fikiran

BEIJING, 6 Mac - Atlet paralimpik Rusia yang dijadual menyertai Sukan Paralimpik Musim Sejuk Beijing 2022, berlepas pulang ke Moscow pada Ahad.

Menurut agensi berita Rusia (TASS), seramai 71 atlet tersenarai untuk menyertai temasya sukan itu termasuk 33 atlet ski rentas desa dan biathlon, hoki ais sledge (17) dan ski Alpine (10).

Jawatankuasa Paralimpik Antarabangsa (IPC) pada Rabu memaklumkan bahawa atlet Rusia dan Belarus dibenarkan menyertai temasya itu dengan ‘status neutral’.Bagaimanapun, pada Khamis IPC mengubah keputusan itu dan melarang atlet paralimpik Rusia dan Belarus mengambil bahagian. Menurut Jawatankuasa Paralimpik Rusia (RPC), bawah peraturan IPC keputusan itu tidak boleh dicabar di Mahkamah Timbang Tara Sukan (CAS).


22 cedera dalam pergaduhan ketika perlawanan bola sepak

MEXICO CITY, 6 Mac- Sekurang-kurangnya 22 orang cedera apabila keganasan tercetus ketika perlawanan bola sepak sedang berlangsung membabitkan aksi Queretaro dengan Atlas.Perlawanan di Stadium La Corregidora di bandar Queretaro itu merupakan pusingan kesembilan kejohanan bola sepak Clausura 2022.Keganasan mula tercetus pada minit ke-63 apabila pergaduhan antara penyokong lawan meletus sehingga merebak ke padang.Ketika pengawal keselamatan membuka pintu stadium untuk membolehkan penyokong menyelamatkan diri, ada yang terus berbalas pukulan, memaksa permainan dihentikan.Adegan huru-hara berlaku, dengan peminat berguling-guling di atas satu sama lain dan yang lain saling berbalas tendangan dan tumbukan.Sebuah monitor VAR telah musnah semasa pertempuran, dengan imej yang disiarkan ke media sosial menunjukkan peminat yang cedera terbaring."Tiada laporan orang mati, 22 orang cedera... dua daripadanya serius," kata polis Queretaro beberapa jam selepas perlawanan dibatalkan.Presiden Liga MX Mikel Arriola menyelar peristiwa itu di Twitter: dengan mengatakan "Mereka yang bertanggungjawab atas kekurangan kawalan keselamatan di stadium akan dihukum. Keselamatan pemain dan peminat kami adalah keutamaan!"Dalam video yang disiarkan di rangkaian sosial, Arriola mengumumkan bahawa semua perlawanan hari perlawanan yang dijadualkan dimainkan Ahad telah digantung "sebagai solidariti dengan mereka yang terjejas".Atlas menuntut dalam satu kenyataan bahawa pihak berkuasa dan liga membuka penyiasatan terhadap pergaduhan itu untuk menentukan siapa yang perlu dipertanggungjawabkan dan memastikan.Kelab Queretaro juga mengutuk keganasan itu dalam satu kenyataan dan berkata ia berhubung dengan pihak berkuasa supaya "mereka bertindak bersungguh-sungguh terhadap sesiapa yang bertanggungjawab."- AFP

(Pergaduhan tercetus antara penyokong Queretaro dengan Atlas di Stadium  La Corregidora) AFP


BFM manfaatkan sains sukan untuk kurangkan risiko kecederaan

(Raja Mohammad Firhad ketika ditemui wartawan selepas latihan di Shah Alam)

SHAH ALAM, 7 Mac - Persekutuan Besbol Malaysia (BFM) memanfaatkan sepenuhnya aplikasi sains sukan bagi meningkatkan mutu latihan pasukan dan mengurangkan risiko kecederaan.Jelas Ketua Sains Sukan dan Prestasi BFM, Prof Madya Dr Raja Mohammad Firhad Raja Azidin, pihaknya menggunakan sistem ‘timing gate’ dan kerja mengumpul data telah dilakukan sejak 3 minggu lalu.

(‘timing gate’ yang digunakan Persekutuan Besbol Malaysia bagi mengumpul data)

Menerusi sistem berkenaan, setiap atlet lelaki dan wanita akan dinilai untuk mengenal pasti tahap daya tahan menerusi perisian analisis biomekanik dan risiko kecederaan. Tumpuan diberi kepada melihat faktor kecederaan Anterior Cruciate Ligament (ACL) di bahagian lutut.Jelas Dr Raja Mohammad Firhad, kecederaan ACL antara kecederaan paling lazim dalam kalangan atlet yang banyak memendekkan tempoh kerjaya mereka sebagai ahli sukan."Satu untuk kenal pasti mereka punya risiko nombor dua untuk kita melaksankan intervensi, jadi jika kita mengetahui ada pemain yang mempunyai risiko yang tinggi untuk mendapat kecederaan jadi kita boleh menjalankan pelan pencegahan kecederaan."Jadi kita boleh merendahkan lagi risiko mereka untuk kecederaan tersebut," kata Dr Raja Mohammad Firhad ketika ditemui selepas latihan, di sini.Dengan pelaksanaan ujian tersebut, jurulatih dapat merangka pelan latihan yang lebih sistematik bagi meningkatkan prestasi atlet besbol.


Perasmian Sukan Paralimpik: Atlet dari Ukraine terima sokongan hangat

BEIJING, 6 Mac - Kontinjen Ukraine menerima sambutan hangat dari negara peserta lain pada Upacara Perasmian yang berlangsung di Beijing pada Jumaat.Sambutan itu diberikan sebagai tanda sokongan susulan serangan Rusia ke atas negara mereka.Sebelum ini, Majlis Paralimpik Antarabangsa memutuskan untuk membatalkan penyertaan atlet dari Rusia dan Belarus sebagai tanda bantahan terhadap serangan berkenaan.Keputusan itu dibuat selepas ramai negara mahu memboikot temasya berkenaan jika tiada sebarang tindakan dilakukan ke atas Rusia dan Belarus.

Bagaimanapun tuan rumah, China yang mempunyai hubungan baik dengan Moscow, masih belum mengeluarkan sebarang kenyataan bagi mengecam serangan Rusia ke atas Ukraine.Upacara perasmian di Stadium Sarang Burung, Beijing itu dimeriahkan dengan persembahan daripada individu kurang upaya sebelum ditutup dengan percikan bunga api.Seramai 564 atlet paralimpik akan bertanding dalam 78 acara sehingga 13 Mac ini.


Legenda kriket Australia, Shane Warne ditemui mati di pulau Koh Samui

BANGKOK, 6 Mac- Legenda kriket Australia, Shane Warne yang meninggal dunia ketika bercuti di pulau Koh Samui didapati mengalami sakit dada sebelum kematiannya,

Menurut polis Thailand, Warne, 52, ditemukan tidak sedarkan diri di dalam biliknya di sebuah vila di Bo Phut pada petang Jumaat.Ketua polis Bo Phut, Pol Kol Yutthana Sirisombat dalam satu sidang akhbar pada Sabtu berkata Warne mempunyai sejarah penyakit asma.Terdahulu, polis menolak terdapat perbuatan khianat berhubung kematian Warne dan bedah siasat akan dijalankan di Hospital Surat Thani untuk mengesahkan punca kematian.Ketua Polis Surat Thani, Mejar Jeneral Sathit Pholphinit berkata penyiasat telah memeriksa rakaman kamera litar tertutup (CCTV) di sekitar vila dan mendapati tiada yang luar biasa berlaku.

“Tiada kesan lebam pada badannya dan tiada kesan bilik dipecah masuk atau digeledah,” katanya.Pada petang Jumaat, Warne ditemukan tidak sedarkan diri di dalam biliknya oleh seorang daripada tiga rakannya. Pihak pengurusan memaklumkan Warne meninggal dunia disyaki akibat serangan jantung.- BERNAMA


ASTAF tolak permohonan PSM untuk diterima semula sebagai gabungan

KUALA LUMPUR, 6 Mac- Persekutuan Sepaktakraw Asia (ASTAF) menolak permohonan Persatuan Sepaktakraw Malaysia (PSM) untuk diterima semula sebagai gabungan badan induk Asia itu.Setiausaha Agung ASTAF Boonchai Lorhpipat menerusi kenyataan berkata keputusan menyingkirkan PSM pada 20 Mei tahun lepas kekal muktamad berdasarkan keputusan terbaharu pada Jumaat lepas.Surat makluman telah dihantar kepada Setiausaha Agung PSM Datuk Abidullah Salleh, semalam, menjawab surat permohonan yang dihantar pada 23 Februari lepas.Semalam, ASTAF mengesahkan Konfederasi Sepak Takraw Malaysia (MSC) disahkan sebagai ahli baharu persekutuan itu.

(PSM disingkirkan ASTAF Mei tahun lalu ketika Datuk Ahmad Ismail menerajui badan induk itu)

Kemelut sepak takraw negara bermula apabila ASTAF menyingkirkan PSM pada Mei 2021 berikutan tindakan presidennya ketika itu Datuk Seri Ahmad Ismail, atas kapasitinya sebagai Timbalan Presiden ASTAF menghantar surat kepada Majlis Olimpik Asia dan Jawatankuasa Olimpik Antarabangsa pada 24 Februari lepas.Ahmad, yang lebih dikenali sebagai ‘Tok Mat’ kemudian melepaskan jawatannya dalam PSM pada Jun lepas, diikuti beberapa usaha oleh persatuan itu bertujuan mendapatkan semula keahliannya dalam ASTAF.Namun ASTAF baru-baru ini mengesahkan tidak menerima PSM sebagai ahli gabungannya.Berikutan itu, Pejabat Pesuruhjaya Sukan (PJS) membenarkan MSC untuk mendapatkan kepercayaan ASTAF dan Persekutuan Sepak Takraw Antarabangsa (ISTAF) sebagai wakil Malaysia dalam sepak takraw di peringkat antarabangsa.- BERNAMA


F1: Mazepin ditamatkan kontrak susulan perang Rusia-Ukraine

PARIS, 6 Mac - Pasukan Formula Satu (F1) Haas dilaporkan telah menamatkan kontrak pemandunya dari Rusia, Nikita Mazepin serta merta susulan insiden pencerobohan Rusia ke atas Ukraine.Keputusan itu dibuat selepas badan penganjur F1 pada Khamis lalu menamatkan kontrak dengan penganjur Grand Prix (GP) Rusia dalam kalendar 2022.Kontrak tersebut sepatutnya berlangsung sehingga 2025.

Selain itu, pasukan Haas turut menamatkan perjanjian penajaannya bersama syarikat dari Rusia, Uralkali yang dimiliki oleh bapa Mazepin.Minggu lalu, Haas telah menanggalkan logo Uralkali dan menukar warna jenteranya kepada putih daripada warna sebelum ini iaitu kombinasi merah, putih dan biru yang seakan-akan warna bendera Rusia.


Hou Yean tambah lagi emas Kejohanan Renang Terbuka Malaysia

KUALA LUMPUR, 6 Mac - Perenang muda negara Khiew Hou Yean terus menampilkan prestasi cemerlang apabila menambah dua lagi kilauan pingat emas pada hari keempat Kejohanan Terbuka Malaysia ke-64.Hou Yean, 19, memulakan kejohanan semalam dengan meraih emas bagi acara 200meter (m) gaya bebas lelaki melalui catatan masa 1 minit 48.77 saat (s) di Pusat Akuatik Nasional Bukit Jalil.Beliau mewakili Kuala Lumpur dalam acara itu menewaskan Olimpian negara Welson Sim dari Sarawak yang terpaksa berpuas hati dengan pingat perak menerusi masa 1:50.07s.Pingat perak diraih Arvin Shaun Singh Chahal yang mewakili Terengganu dengan mencatat masa 1:52:14s.Sementara itu, Hou Yean dan Welson layak ke Sukan SEA Hanoi bagi Kategori B selepas mencatatkan masa di bawah 1:52:01s ditetapkan Persatuan Renang Malaysia (MS).Hou Yean terus membuktikan keunggulannya apabila berjaya membantu kuartet 4x100 gaya bebas lelaki Kuala Lumpur bersama Khiew Tze Yean, Gabriel Francis McCartan serta Yap Min Shun merangkul emas dengan merekodkan masa 3:30:16s.

Pingat perak dimenangi wakil Sarawak yang menyaksikan gandingan Welson Sim, Hii Puong Hou, Job Tan Xi Jay dan Hii Puong Wei dengan catatan 3:31:05s.Sementara gangsa diraih wakil Selangor; Ng Tze Xiang, Chan Jun Jian, Adam Jeffrey Dillon Terence Ng dengan masa 3:34:42s.“Dua emas lagi diperoleh hari ini namun yang penting saya turut berjaya memperbaiki catatan masa terbaik saya bagi acara 200m gaya bebas.“Dalam acara ini saya tidak berapa memikirkan tentang kelayakan ke Sukan SEA namun saya sudah buat yang terbaik sebentar tadi dan akan fokus kepada baki acara esok,” kata Hou Yean kepada Bernama.Pada hari pertama kejohanan Khamis lepas, Hou Yean berjaya merangkul dua emas dalam acara 400m gaya bebas lelaki dan 4x100 rampaian berganti-ganti bersama Khiew Tze Yean, Jayden Tan Khai Xin serta Yap Min Shun sebelum meraih satu lagi emas pada hari kedua semalam bagi acara 100m gaya bebas lelaki - BERNAMA


Liga Super 2022: Pemain import pastikan kemenangan JDT, KDA FC

(Pemain JDT Bergson Gustavo Silveira Da Silva diasak pemain Penang FC Mohd Azizan Nordin pada perlawanan Liga Super di Stadium Sultan Ibrahim)

KUCHING, 5 Mac - Juara Liga Super lapan kali, Johor Darul Ta’zim (JDT) memulakan kempen memburu gelaran kesembilan berturut-turut dengan mencatat kemenangan tipis 1-0 ke atas Penang FC di Stadium Sultan Ibrahim.

JDT dipaksa bekerja keras sebelum berjaya menembusi gawang lawan dengan jaringan tunggal.

Penang FC yang mempamerkan corak permainan bertahan lebih banyak beraksi di kawasan sendiri.

Selepas berusaha selama 70 minit, pemain import dari Brazil, Bergson da Silva akhirnya berjaya menanduk masuk gol kemenangan, sekali gus menghadiahkan tiga mata penuh buat skuad kendalian Benjamin Mora.

Terdahulu, Kedah Darul Aman (KDA) FC turut mengutip tiga mata selepas mengatasi pendatang baharu Liga Super, Sarawak United FC juga hasil kemenangan tipis 1-0 di Stadium Negeri, Kuching.

Pemain import dari Cameroon, Ronald Ngah muncul wira buat skuad kendalian Aidil Sharin Sahak dengan jaringan tunggal pada minit ke-16.

(Pemain Kedah Darul Aman FC meraikan gol oleh Wanja Ronald Ngah (kiri) pada saingan Liga Super di Stadium Negeri. Keputusan penuh Kedah Darul Aman 1-0 Sarawak United FC)

Jaringan itu turut mencatatkan nama Ngah sebagai penjaring pertama bagi saingan Liga Super musim ini.


Sukan Sea: Haiqal, Khairul Hafiz gagal lepasi had kelayakan ke Hanoi

KUALA LUMPUR, 5 Mac-  Dua jaguh pecut negara Muhammad Haiqal Hanafi dan Khairul Hafiz Jantan menerima tamparan hebat apabila gagal melepasi had kelayakan untuk ke Sukan SEA Hanoi di Vietnam, Mei ini.Biarpun menjuarai acara 100 meter (m) lelaki pada Kejohanan Terbuka Malaysia ke-97 di Stadium Mini Majlis Sukan Malaysia, Bukit Jalil di sini hari ini, ia masih tidak cukup buat Muhammad Haiqal untuk melayakkan diri ke temasya dwitahunan itu yang dijadual berlangsung dari 12 hingga 23 Mei.Muhammad Haiqal, 23, yang menjuarai acara 100 m pada Sukan SEA Filipina 2019 berlari di atas permukaan trek basah akibat cuaca hujan dan melintasi garisan penamat dengan catatan masa 10.58 saat (s), yang gagal melepasi had kelayakan untuk ke temasya di Vietnam iaitu 10.52s.Atlet yang mewakili Negeri Sembilan itu bagaimanapun bersikap positif apabila mengakui tidak kecewa dengan kegagalannya hari ini kerana telah merasai pengalaman memenangi emas semasa di Filipina.Beliau juga tidak mengharapkan bantuan Kesatuan Olahraga Malaysia (KOM) jika mahu menghantarnya bertanding dalam acara riben biru di Vietnam atas kategori B (kos dipulangkan jika memenangi pingat) namun bersedia untuk dipanggil menyertai kuartet 4x100m lelaki."Jika KOM nak hantar saya (bagi acara 100m) saya akan fokus, seandainya tiada rezeki saya ke Sukan SEA, saya akan tumpu latihan hadapi kejohanan lain,” katanya kepada pemberita.Bagaimanapun, Muhammad Haiqal tetap berpuas hati dengan lariannya hari ini apabila berjaya menepati sasaran untuk mencatat masa 10.4s hingga 10.59s dalam kejohanan kali ini.Pingat perak acara 100m lelaki kejohanan itu dimenangi pelari Johor Muhammad Arsyad Md Saat dengan 10.63s manakala Jonathan Nyepa dari Angkatan Tentera Malaysia meraih gangsa catatan masa 10.64s.Juara Sukan SEA 2017 di Kuala Lumpur, Khairul Hafiz yang beraksi untuk Melaka turut gagal ke Hanoi selepas menamatkan larian di tangga kelima dengan catatan masa 10.74s.

Selain Muhammad Arsyad, dua lagi pelari pecut acara 100m iaitu Russel Alexander Nasir Taib, Muhammad Zulfiqar Ismail layak bertanding ke Sukan SEA Hanoi bagi kategori A (kos ditanggung sepenuhnya).

Kategori wanita pula menyaksikan atlet Singapura Pereira Veronica Shanti dinobat sebagai ratu pecut kejohanan selepas merangkul emas dengan catatan 12.03s meninggalkan Nur Aishah Rofina Aling dari Sabah untuk pingat perak (12.18s) dan atlet Kedah Fatin Ilyana Mat Nayan yang meraih gangsa (12.26s).Atlet Sarawak Mohd Rizzua Haizad Muhamad pula terus melakar kejutan apabila menewaskan jaguh 110m lari berpagar lelaki kebangsaan Rayzam Shah Wan Sofian dari Sabah.Beliau meraih emas dengan catatan 14.13s diikuti Rayzam Shah untuk perak (14.19s) manakala rakan senegerinya, Benedict Ian Gawok membawa pulang gangsa (14.33s).Mohd Rizzua berkata beliau cukup gembira dapat menewaskan Rayzam Shah buat kali kedua berturut-turut selepas pertama kali melakukannya di Kejohanan Olahraga Perak All-Comers minggu lepas.Kejohanan selama dua hari itu akan bersambung esok. -BERNAMA


Enjin Sarawak United FC belum panas, tewas di laman sendiri dalam aksi pertama Liga Super berdepan KDA FC.

KUALA LUMPUR, 5 Mac- Bola Sepak Liga Super memulakan aksinya menyaksikan Kedah Darul Aman (KDA) FC mengutip tiga mata selepas mengatasi pendatang baharu liga, Sarawak United FC menerusi kemenangan 1-0  di Stadium Negeri, Kuching malam tadi.Pemain import dari Cameroon Ronald Ngah muncul wira buat skuad kendalian Aidil Sharin Sahak dengan jaringan tunggal pada minit ke-16, turut mencatat nama sebagai penjaring pertama bagi Liga Super musim ini.

Sementara di Kota Kinabalu, Sabah FC gagal memanfaatkan kelebihan bermain di laman sendiri dan deretan peluang terhidang apabila kalah 0-1 kepada juara Liga Premier 2021, Negeri Sembilan FC (NSFC) di Stadium Likas.Sabah mendapat peluang terbaik untuk mencipta gol apabila pengadil Zulkarnain Zakaria menghadiahkan sepakan penalti pada minit ke-47, selepas penyerang Neto Pessoa dikasari penjaga gawang Ahmad Syihan Hazmi Mohamed dalam kotak penalti, namun sepakan penyerang import dari Brazil itu diselamatkan oleh Ahmad Syihan.Skuad kendalian K. Devan berjaya mengesahkan tiga mata apabila pemain pertahanan, Khair Muhammad Jefri Jones merembat masuk sepakan percuma Ahmad Khuzaimi Piee, yang gagal dikeluarkan oleh benteng pertahanan Sabah pada minit ke-52.

Aksi derbi Lembah Klang yang penuh dramatik antara KL City dan Selangor FC pula berkesudahan dengan terikat 3-3 di Stadium Bolasepak Kuala Lumpur, Cheras.

Pada perlawanan yang tertunda lebih kurang 40 minit akibat hujan lebat itu, Selangor terlebih dahulu membuka jaringan menerusi tandukan Hyuri Henrique pada minit ke-18, namun skuad The City Boys berjaya bangkit menyamakan kedudukan menerusi percubaan jarak jauh Zhafri Yahya selang seminit kemudian.Skuad Gergasi Merah sekali lagi mendahului menerusi sepakan penalti Herlison Caion pada minit ke-27, apabila penyerang import dari Brazil itu dijatuhkan dalam kotak penalti oleh D. Kenny Pallraj.Bagaimanapun, keriangan itu tidak bertahan lama apabila KL City sekali lagi menyamakan kedudukan menerusi Muhammad Hadin Azman yang menanduk masuk hantaran lintang Paulo Josue pada minit ke-32, sebelum rembatan dari luar kotak penalti Ryan Lambert pada minit ke-60 meletakan pasukan tuan rumah di hadapan.Skuad kendalian Bojan Hodak terus ditimpa malang apabila pengadil perlawanan Fitri Maskon melayangkan kad merah kepada Giancarlo Gallifuoco pada minit ke-73 selepas menerima kad kuning kedua kerana mengasari pemain Selangor.Selangor sekali lagi dihadiahkan sepakan penalti apabila bola terkena tangan Muhammad Irfan Zakaria, menyaksikan Caion tampil menyempurnakan sepakan pada minit ke-78 menewaskan penjaga gol tuan rumah Kevin Ray Mendoza.Sementara itu, Johor Darul Ta’zim (JDT) memulakan pemburuan gelaran Liga Super kesembilan berturut-turut dengan mencatakan kemenangan tipis 1-0 ke atas Penang FC di Stadium Sultan Ibrahim.Skuad Harimau Selatan yang masih segar dengan kejayaan menjulang Piala Sultan Ahmad Shah menerusi kemenangan 3-0 ke atas Kuala Lumpur (KL) City FC pada minggu lepas, bagaimanapun terpaksa bekerja keras dengan serangan bertali arus untuk memecahkan kubu pertahanan Penang bagi mencari jaringan berharga itu.Selepas berusaha selama 70 minit, pemain import dari Brazil Bergson da Silva berjaya menanduk masuk bola hasil sepakan percuma pemain muda Arif Aiman Mohd Hanapi.


Derby Lembah Klang: KL City FC, Selangor FC sama kuat

(Pemain KL City FC, Kevin Brandon Xavier Koubemba (kiri) dikekang pemain Selangor FC, Yazan Mousa Mahmoud Abu Al-Arab pada aksi Liga Super, malam tadi/BERNAMA)

KUALA LUMPUR, 5 Mac - Selangor FC memulakan kempen Liga Super 2022 dengan keputusan seri 3-3 menentang tuan rumah, KL City FC di Stadium Bola Sepak Kuala Lumpur, Cheras, malam tadi.Selangor gagal memanfaatkan kelebihan, selepas KL City terpaksa beraksi dengan 10 pemain apabila Giancarlo Gallifuoco dilayangkan kad merah pada minit ke-73.Pertemuan Derby Lembah Klang, cukup menarik kerana Selangor tidak pernah menewaskan KL City di Stadium Bola Sepak Kuala Lumpur sepanjang kempen tahun 2021.Hyuri Henrique terlebih dahulu mencetak gol sulung buat Selangor pada minit ke-18 yang menyudahkan sepakan percuma Baha Abdelrahman.Namun kelebihan berkenaan hanya bertahan 2 minit apabila dipadamkan oleh Zhafri Yahya menerusi rembatan menewaskan penjaga gol Selangor, Khairulazhan Khalid.Selangor sekali lagi dihadapan pada minit ke-27, selepas Herlison Caion de Sousa Ferreira dijatuhkan dalam kotak penalti.Caion berjaya menyempurnakan penalti berkenaan menewaskan penjaga gol KL City FC, Kevin Ray Mendoza.Namun kegembiran Skuad Red Giant hanya bertahan lima minit selepas Muhammad Hadin Azman menanduk masuk hantaran ketua pasukan, Paulo Josue pada minit ke-32.

(Pemain KL City FC, Muhammad Hadin Azman (jersi nombor 2) meraikan jaringannya pada minit ke-32 aksi pembukaan Liga Super menentang Selangor FC,malam tadi/BERNAMA)

Memasuki babak kedua, kegagalan pertahanan Selangor mengeluarkan bola dari kawasan bahaya dimanfaatkan sepenuhnya oleh Ryan Lambert apabila berjaya meletakkan tuan rumah dihadapan dengan keputusan 3-2.Situasi perlawanan kedua-dua pasukan menjadi semakin rancak apabila Giancarlo diarah keluar padang selepas mengumpul dua kad kuning pada minit ke-73.Peluang terhidang ini dimanfaatkan sepenuhnya anak buah Michael Feichtenbeiner yang meningkatkan asakan dan dihadiahkan sepakan penalti lima minit kemudian.Ini berpunca selepas percubaan Safuwan Baharudin terkena tangan pemain KL City, Muhammad Irfan Zakaria.Caion tenang menyudahkan sepakan penalti berkenaan untuk mencetak gol kedua peribadinya.Keputusan 3-3 kekal sehingga wisel penamat dibunyikan.Keputusan berkenaan menyaksikan KL City FC kebal dihalaman sendiri dengan 15 perlawanan tanpa tewas sejak musim lalu.


BAM kekal hantar pemain muda ke Sukan SEA Hanoi

(Presiden BAM, Tan Sri Norza Zakaria ketika ditemu bual media selepas majlis menandatangani perjanjian rakan kongsi antara BAM dan Petronas)

KUALA LUMPUR, 5 Mac - Persatuan Badminton Malaysia (BAM) kekal dengan keputusan untuk menghantar atlet muda ke temasya Sukan SEA Hanoi yang akan berlangsung pada 12 hingga 23 Mei ini.Demikian ditegaskan oleh Presiden BAM, Tan Sri Norza Zakaria dan beliau berharap para pemain muda tersebut akan dapat membawa cabaran negara dengan sebaiknya."Kita lihat buat pertama kalinya satu keputusan yang agak berani iaitu bukan sahaja pemain pelapis tetapi pemain remaja juga yang akan diketengahkan di Sukan SEA, saya fikir ia juga satu sejarah baharu dalam BAM dan kita berharap bahawa pemain-pemain yang diberi peluang untuk mewakili negara akan dapat membawa cabaran negara di peringkat Sukan SEA dan seterusnya cuba sedaya upaya untuk mencapai kejayaan," katanya ketika ditemui media selepas majlis menandatangani perjanjian rakan kongsi antara BAM dan Petronas, di sini.

(Barisan pemain muda badminton negara yang akan menggalas cabaran di Sukan SEA Hanoi/BAM)

Tambah Norza, bagi pemain profesional negara, mereka akan diberi tanggungjawab yang lebih besar di Piala Thomas dan Uber yang mana tarikh kejohanan jatuh pada tarikh yang sama dengan Sukan SEA Hanoi.Cabaran Piala Thomas dan Uber 2022 akan berlangsung pada 8 hingga 15 Mei ini di Bangkok, Thailand.


Liga Super 2022: JDT buka tirai dengan raih tiga mata

(Aksi perlawanan Liga Super 2022 antara JDT menentang Penang FC di Stadium Sultan Ibrahim)

JOHOR BAHRU, 5 Mac - Juara lapan kali Liga Super, Johor Darul Ta’zim (JDT) membuka tirai kempen Liga Super musim ini dengan langkah kanan, selepas meraih tiga mata menewaskan Penang FC,1-0 di Stadium Sultan Ibrahim, Iskandar Puteri, di sini, malam tadi. Gol kemenangan JDT diraih minit ke-69, menerusi tandukan Bergson da Silva yang menerima hantaran lintang, Arif Aiman Mohd Hanapi. JDT hampir mendahului permainan minit ke-18 menerusi rembatan Carlos De Murga yang menerima hantaran Fernando Forestieri, namun percubaan itu diselamatkan penjaga gol Penang FC, Khatul Anuar Md Jalil.  Khatul Anuar sekali lagi menyelamatkan gawangnya apabila menepis keluar tendangan Forestieri minit ke-26.  10 minit kemudian, tendangan Bergson pula diselamatkan Khatul Anuar.

(Pemain JDT, Bergson da Silva meraikan jaringan bersama rakan sepasukan selepas menanduk masuk gol pada minit ke-69)

Memasuki separuh masa kedua, skuad Harimau Selatan terus mempamer aksi berbisa dan memiliki banyak percubaan berbahaya minit ke-55.  Peluang keemasan Penang FC tiba minit ke-56 namun gagal disempurnakan Abdul Azim Rahim. JDT hampir menambah jaringan minit ke-90 oleh Muhammad Safawi Rasid namun tendangannya terkena palang.  Sementara itu, pengendali JDT, Benjamin Mora berkata, biarpun sedikit kecewa namun, tiga mata yang diraih cukup untuk memberi semangat bagi JDT terus mencipta kemenangan perlawanan seterusnya.


MHL 2022: UiTM HA kutip 3 mata penuh, tewaskan NDT

(Barisan pemain UiTM HA dan NDT memasuki padang sebelum memulakan aksi pusingan kedua MHL 2022)

KUALA LUMPUR, 5 Mac - UiTM HA berjaya mengutip 3 mata apabila mengatasi Skuad Pembangunan Kebangsaan (NDT) 3-1 pada pusingan kedua Liga FmacKebangsaan (MHL) 2022.Berlangsung di Stadium Hoki Nasional Bukit Jalil, suku masa pertama menyaksikan kedua-dua pasukan saling berbalas serangan.Bagaimanapun UiTM terlebih dahulu berjaya mendahului menerusi jaringan sudut penalti Zulpidaus Mizun pada minit ke- 22.Skuad kendalian Shaiful Azli Abd Rahman itu kemudian menggandakan kelebihan hasil gol padang Faridzul Afiq Mohd, tiga minit kemudian.

(Pemain UiTM HA, Daniel Asyraf Abdul Ghani menjaringkan gol ketiga pada perlawanan menentang NDT pada pusingan kedua MHL 2022)

Tersentak dengan 2 gol itu, skuad NDT mula mengatur rentak dan berjaya merapatkan jurang menerusi gol padang Mohamad Shafiq Abdullah.Namun, hasrat anak-anak buah Megat Azrafiq Megat Tarmizi itu untuk menyamakan kedudukan lebur apabila UiTM terus selesa di depan dengan gol ketiga menerusi Daniel Asyraf Abdul Ghani.Permainan suku masa keempat pula hanya sempat berlangsung selama 3 minit sebelum ditamatkan akibat cuaca hujan lebat dan petir.


Debaran Liga M 2022 bermula hari ini

KUALA LUMPUR, 4 Mac - Kempen musim 2022 bagi 22 pasukan Liga Bola Sepak Malaysia (Liga M) bermula hari ini dengan 5 perlawanan melibatkan pasukan daripada Liga Super.Bagi pasukan Liga Premier pula, cabaran mereka akan bermula esok dan Isnin dengan membabitkan 3 perlawanan sahaja.Jadual hari pertama Liga Super menyaksikan pertemuan di antara Sabah FC dan Negeri Sembilan FC yang telah pun bermula pada pukul 7.30 petang tadi di Kota Kinabalu.Ia disusuli dengan aksi Sarawak United FC berdepan Kedah Darul Aman (KDA) FC di Kuching yang baharu bermula pada 8.15 minit tadi.Namun, tumpuan pastinya terarah kepada juara 8 kali, Johor Darul Takzim (JDT) yang melayan kunjungan Penang FC di laman sendiri pada pukul 9 malam ini.

Skuad Harimau Selatan itu sekali lagi menjadi pilihan juara musim ini, selepas membuka kempen dengan menjulang trofi pertama iaitu Piala Sumbangsih minggu lalu.Turut menarik perhatian ialah pertarungan 'Derby' Lembah Klang di antara Kuala Lumpur City FC dan Selangor FC di Cheras, juga pada pukul 9.00 malam.Dua lagi perlawanan akan berlangsung esok dengan Sri Pahang FC bertemu Terengganu FC manakala Petaling Jaya City FC bertemu Melaka United FC.


Petronas 'suntikan' baharu buat BAM

BUKIT KIARA, 4 Mac- Selepas menjadi penaja kepada sukan berteknologi tinggi seperti Formula One dan Moto GP, Petroliam Nasional Berhad (Petronas) dan anak syarikatnya Petronas Dagangan Berhad (PDB) telah menandatangan perjanjian penajaan dengan Persatuan Badminton Malaysia (BAM) untuk tempoh tiga tahun.Presiden BAM, Tan Sri Norza Zakaria berkata perjanjian penajaan terbesar itu membentuk perkongsian yang dijangka mampu meningkatkan lagi prestasi badminton Malaysia.Sokongan Petronas itu bakal meliputi latihan dan persediaan pemain negara, terutamanya menjelang Sukan Olimpik Paris 2024, serta menyumbang kepada keseluruhan program pembangunan BAM."Sejak penubuhan BAM, ini adalah paling besar membabitkan penajaan. Penajaan ini beri peluang kepada kita untuk terus kekal fokus kepada sasaran iaitu Olimpik Paris 2024. Dengan kehadiran Petronas ini kita akan mampu fokus dengan perniagaan teras kami iaitu untuk menghasilkan, mengembangkan dan membangunkan pemain bertaraf dunia."Saya harap penajaan ini dapat memberi motivasi kepada semua terutama pemain untuk terus memberikan terbaik kepada negara," katanya, dalam sidang media pada majlis menandatangani perjanjian rakan kongsi antara BAM dan Petronas, hari ini.

(Presiden BAM, Tan Sri Norza Zakaria)

Petronas memeterai perjanjian ini sebagai rakan kongsi bahan api rasmi BAM.Penajaannya termasuk bekalan bahan api dan pelincir bersama produk mesra lain seperti air mineral dan pembersih tangan.Sementara itu, Pengurus Besar Bahagian Jenama Petronas, Khairul Hisham Maslan berkata syarikat terbabit tidak akan beri tajaan sewenangnya apabila menetap beberapa kriteria sebelum memberikan peruntukan kepada sukan terbabit.Antara kriteria yang ditetapkan adalah melihat kepada komitmen yang dipamerkan oleh badan induk sukan berkenaan dalam usaha untuk membangunkan pemain akar umbi selain penajaan terbabit turut memberi pulangan kepada syarikat berkenaan."Jika menepati kriteria yang ditetapkan dan memberi pulangan kepada syarikat sudah tentu permintaan mereka akan dipertimbangkan," kata Khairul.

(Pengurus Besar Bahagian Jenama Petronas, Khairul Hisham Maslan)


Tiada kelibat skuad hoki negara ke Komanwel

KUALA LUMPUR, 4 Mac - Tiada kelibat pasukan hoki lelaki kebangsaan di Sukan Komanwel 2022 di Birmingham, United Kingdom.Ini selepas Konfederasi Hoki Malaysia (KHM) memutuskan untuk tidak mengambil bahagian pada temasya itu Julai depan.Keputusan untuk tidak menghantar skuad kendalian A. Arul Selvaraj itu dibuat bagi memberi fokus kepada misi lebih besar di Sukan Asia di Hangzhou, China pada September.Ia menawarkan slot ke Sukan Olimpik 2024 di Paris.Pengerusi Jawatankuasa Pengurusan Pasukan Kebangsaan KHM Datuk Ahmad Najmi Abdul Razak berkata keputusan itu dicapai pada Mesyuarat Lembaga Eksekutif badan induk itu minggu lepas dengan mengambil kira pandangan Ketua Jurulatih dan Pengarah Teknikal (Pembangunan) KHM Paul Revington.

Pada masa sama, beliau menafikan keputusan untuk tidak menghantar pasukan negara ke Birmingham adalah disebabkan kekangan kewangan.Sukan Komanwel dijadual bermula 28 Julai hingga 8 Ogos manakala Sukan Asia berlangsung dari 10 hingga 25 September.Jelas Datuk Ahmad Najmi lagi, walaupun ada cadangan untuk menghantar skuad remaja, ia berisiko menjejaskan kedudukan ranking pasukan negara.Berdasarkan ranking semasa Persekutuan Hoki Antarabangsa (FIH), Malaysia berada di kedudukan ke-11 dunia.


Dua aksi Liga Premier ditunda akibat COVID-19

KUALA LUMPUR, 4 Mac- Liga Bola Sepak Malaysia (MFL) mengesahkan dua aksi Liga Premier yang dijadual pada 5 dan 7 Mac ini terpaksa ditunda akibat penularan wabak COVID-19.

Ketua Pegawai Eksekutif MFL, Stuart Ramalingam berkata, penundaan dua perlawanan itu membabitkan pertemuan Selangor FC 2 dan Skuad Projek FAM-MSN di Stadium UiTM, Shah Alam pada malam esok dan PDRM FC bertemu Kuching City FC di Stadium Kuala Lumpur, Cheras pada Isnin nanti.“Pihak sekretariat MFL telah menerima permohonan daripada PDRM FC di mana seorang jurulatih dan 14 pemain mereka didapati positif dan kontak rapat bergelaja sementara dua jurulatih serta kesemua pemain Skuad Projek FAM-MSN juga ditimpa nasib yang sama.

(Seorang jurulatih dan 14 pemain PDRM FC telah disahkan positif Covid-19 dan kontak rapat bergejala ketika ini/Foto fail)

“Dukacita dimaklumkan perlawanan membabitkan Selangor FC 2 bertemu Skuad Projek FAM-MSN dan PDRM FC menentang Kuching City FC terpaksa ditunda apabila lebih separuh pemain serta pegawai daripada pasukan yang dimaksudkan telah mengalami jangkitan positif serta kontak rapat bergelaja COVID-19,” katanya dalam satu kenyataan pada malam Khamis.MFL urut mengesahkan pindaan tarikh baharu dua perlawanan berkenaan akan diumumkan segera dalam tempoh terdekat.


Liga Malaysia 2022: tiga format berbeza sepak mula mampu kembalikan kemeriahan

KUALA LUMPUR, 3 Mac- Malam esok pastinya menjadi saat yang amat dinanti-nantikan seluruh peminat bola sepak tanah air apabila Liga Malaysia musim 2022 akan bermula dengan perlawanan saingan Liga Super.Bagi setiap pasukan yang bertanding, kehadiran penyokong ke stadium sudah tentu akan membangkitkan lagi semangat pemain.Sehubungan itu, badan pengelola Liga M, Malaysian Football League-MFL tampil dengan beberapa pembaharuan dalam usaha mengembalikan semula kemeriahan arena bola sepak negara.Menurut Ketua Pegawai Eksekutif MFL, Stuart Ramalingam, bagi menarik lebih ramai penyokong hadir ke stadium, format Sepak Mula dengan tiga waktu berbeza iaitu pada pukul 7.30, 8.30 dan 9 malam perlu dilakukan.Selain itu, ia juga dilihat dapat meningkatkan lagi saingan serta nilai komersial Liga M."Dengan adanya kick off time lebih awal bermakna juga demografik penonton yang hadir mungkin akan berubah....famili dan kanak-kanak akan lebih sempurna datang ke stadium disebabkan kick off pukul 9 akan ada kelewatan bila habis perlawanan," kata Stuart kepada pemberita RTM.

(Ketua Pegawai Eksekutif MFL, Stuart Ramalingam)

Jelasnya, perubahan ini juga akan memberi kemudahan kepada penonton di rumah.Dalam masa sama, Stuart yakin, semua penyokong dan pasukan dapat menyesuaikan diri terhadap pembaharuan tersebut.Bagi merancakkan lagi saingan tahun ini, MFL juga akan melaksanakan beberapa program digital tahun ini dan ia akan diumumkan tidak lama lagi.


Abramovich sahkan Chelsea akan dijual

LONDON, 3 Mac- Pemilik Chelsea, Roman Abramovich mengesahkan kelab tersebut akan dijual.Berita mengejutkan itu diumumkan Abramovich malam tadi susulan serangan Russia ke atas Ukraine yang turut memberi tempias terhadap kehadirannya di England.Atas dasar tanggungjawab dan cintanya terhadap kelab berkenaan, beliau juga sedia melupuskan hutang Chelsea dengannya sebanyak £1.5 bilion.Beliau yang dikatakan rapat dengan Presiden Rusia, Vladimir Putin, berkata, hasil jualan itu akan disumbang kepada mangsa perang di Ukraine.

(Abramovich bersorak dalam salah satu perlawanan Chelsea / foto REUTERS)

Bank Amerika Syarikat Raine Group, yang dilantik Abramovich untuk menguruskan penjualan kelab, dilapor menanti tawaran melebihi £3 bilion.Setakat ini, jutawan Switzerland, Hansjorg Wyss dan orang terkaya Britain, Jim Racliffe dikatakan berminat membeli kelab London tersebut.Mengambil alih Chelsea pada tahun 2003 dengan nilai £140 juta, Abramovich telah berjaya menjadikan The Blues sebagai antara pasukan yang digeruni di Eropah.Sejak itu, Chelsea telah memenangi 21 trofi termasuk Liga Perdana Inggeris, Liga Juara-Juara, Liga Europa, Piala Dunia Kelab FIFA dan Piala FA. -REUTERS


Atlet Rusia dibenarkan sertai Temasya Paralimpik Musim Sejuk

BEIJING, 3 Mac- Atlet Rusia dan Belarus diberi lampu hijau untuk bersaing di Paralimpik Musim Sejuk yang akan memulakan aksinya minggu ini di tengah-tengah ketegangan pencerobohan Moscow ke atas Ukraine.

Jawatankuasa Olimpik Antarabangsa (IOC) telah menggesa persekutuan sukan di seluruh dunia untuk memberi pengecualian kepada atlet dari Rusia serta Belarus.

Jawatankuasa Paralimpik Antarabangsa (IPC) mengadakan mesyuarat pada Rabu membuat keputusan dan menyiarkan kenyataan ringkas mengatakan atlet dari kedua-dua negara itu akan dibenarkan bertanding sebagai "neutral".

“Mereka akan bertanding di bawah bendera Paralimpik dan tidak termasuk dalam jadual pungutan pingat,” kata jawatankuasa itu.

(Atlet Rusia dan Belarus akan bertanding di bawah bendera Paralimpik)

Presiden IPC Andrew Parsons berkata ia adalah masa yang sukar untuk dunia dan pergerakan Paralimpik tetapi beliau menggesa pesaing untuk melayan "atlet neutral seperti mana-mana atlet lain".

"Tidak seperti kerajaan mereka, atlet dan pegawai ini bukan penceroboh," kata Parsons kepada pemberita di Beijing.

Beliau enggan menyatakan sama ada IPC akan mengambil tindakan terhadap mana-mana atlet yang membantah, dengan mengatakan ia akan bertindak mengikut kes dan jika ada aduan.

Sementara itu, Setiausaha Kebudayaan Britain Nadine Dorries tidak mengalu-alukan keputusan itu.

"Saya amat kecewa dengan IPC, ini adalah keputusan yang salah dan saya menyeru mereka untuk segera mempertimbangkannya semula," katanya di Twitter.

"Mereka (IPC) mesti menyertai seluruh dunia dalam mengutuk pencerobohan biadab ini dengan melarang atlet Rusia dan Belarus daripada bertanding."

Sebelum ini Paralimpik Australia juga telah memberikan sokongannya di sebalik larangan, mengatakan imereka menyertai institusi sukan yang semakin banyak menyokong langkah sedemikian.

Tetapi Parsons berkata keputusan IPC adalah hukuman paling keras yang boleh diambil dalam rangka peraturan mereka.

Beliau menambah bahawa keputusan itu tidak sebulat suara dalam jawatankuasa itu tetapi beliau tidak akan mendedahkan pecahan pengundian.

IPC akan menganjurkan perhimpunan agung luar biasa tahun ini untuk mengundi sama ada menjadikan pematuhan dengan Gencatan Senjata Olimpik sebagai keperluan keahlian  atau menggantung serta menamatkan keahlian jawatankuasa Paralimpik Rusia dan Belarus.- AFP


Dortmund batalkan keahlian Schroeder gara-gara hubungannya dengan Rusia.

BERLIN, 3 Mac- Kelab bola sepak Bundesliga Borussia Dortmund berkata pada Rabu mereka telah menggugurkan keahlian kehormat bekas Canselor Jerman, Gerhard Schroeder kerana kaitannya dengan Rusia.

Dalam satu kenyataan, Dortmund berkata presiden kelab Reinhard Rauball memaklumkan sendiri kepada Schroeder menerusi satu perbincangan peribadi bahawa keahliannya telah ditarik balik.

Keputusan tersebut diambil oleh lembaga eksekutif kelab itu kerana hubungan rapat Schroeder dengan Rusia yang melakukan pencerobohan ke atas Ukraine.

Schroeder  77 tahun, yang merupakan Canselor Jerman dari 1998 hingga 2005, adalah kawan rapat Presiden Rusia Vladimir Putin.

(Schroeder dimaklumkan mengenai penyingkirannya oleh presiden kelab Reinhard Rauball/AFP)

Beliau adalah pengerusi kedua-dua lembaga Rosneft, syarikat minyak terbesar Rusia, dan pemegang saham jawatankuasa Nord Stream 2, iaitu projek kontroversi aluran paip gas Rusia-Jerman.

Schroeder dikatakan bakal menyertai lembaga penyeliaan gergasi tenaga negara Rusia, Gazprom pada bulan Jun.

Tidak seperti bekas pemimpin Eropah lain yang dikaitkan dengan kumpulan Rusia, seperti Francois Fillon dari Perancis atau Matteo Renzi dari Itali, Schroeder setakat ini enggan meletakkan jawatannya.- AFP


Persatuan Sukan Kebangsaan bersemangat tinggi hadapi sukan Sea Hanoi

KUALA LUMPUR, 2 Mac - Persatuan sukan kebangsaan (NSA) berada pada mood lebih baik serta bersemangat dalam mempersiapkan atlet masing-masing menjelang Sukan SEA Hanoi pada 12-23 Mei ini.Presiden Majlis Olimpik Malaysia (MOM) Tan Sri Mohamad Norza Zakaria berkata perubahan positif itu berikutan keputusan kerajaan baru-baru ini yang meluluskan peruntukan RM240 juta untuk pelaksanaan Program Podium bermula 2022 hingga 2025.Katanya peruntukan itu menandakan kesinambungan terhadap segala program yang dirancang Majlis Sukan Negara (MSN), sekali gus membakar semangat semua persatuan untuk memastikan atlet masing-masing mencapai kejayaan pada temasya dwitahunan itu."Kita lihat persatuan sukan menerima berita ini (peruntukan) dengan baik dan mereka mempunyai semangat yang berkobar-kobar untuk meneruskan perjuangan atas nama Malaysia," katanya.Mohamad Norza berkata demikian ketika ditanya mengenai tahap ketersediaan NSA menghadapi Sukan SEA Hanoi pada sidang media Mesyuarat Jawatankuasa Pemilihan Sukan SEA di Wisma OCM di sini, hari ini.

Beliau turut berpendapat temasya tersebut adalah platform tepat untuk memberi nafas baharu kepada arena sukan tanah air, sebelum misi lebih getir pada Sukan Komanwel di Birmingham, Julai ini dan Sukan Asia di Hangzhou, China pada September.Pada masa sama, beliau berkata Jawatankuasa Pemilihan mengesyorkan jumlah kontinjen negara ke Hanoi adalah seramai 770 orang terdiri daripada 574 atlet dan 196 pegawai.Daripada jumlah itu, 317 atlet di bawah kategori A dan 257 di bawah kategori B, namun Mohamad Norza berkata angka itu dijangka meningkat apabila tiga sukan iaitu renang, olahraga dan e-sukan menghantar nama atlet masing-masing sebelum 12 Mac ini."Senarai akhir atlet olahraga adalah selepas Kejohanan Terbuka Malaysia pada 5 dan 6 Mac, sukan renang pula selepas Kejohanan Terbuka Malaysia (pada) 3-6 Mac dan untuk e-sukan adalah selepas pemilihan dibuat persatuan itu pada 7 Mac," katanya.Sementara itu, Mohamad Norza berkata skuad petanque dan sepak takraw akan menyertai temasya itu di bawah nama MOM berikutan isu penggantungan yang dihadapi oleh kedua-dua persatuan sukan terbabit.Menurutnya kontinjen negara ke Hanoi akan mengambil bahagian dalam 40 daripada 43 jenis sukan yang dipertandingkan iaitu tiga sukan yang tidak disertai Malaysia adalah bola baling, vovinam dan gusti.Sebagai rekod, pada edisi 2019 di Filipina, kontinjen Malaysia diwakili 773 atlet bagi mengambil bahagian dalam 52 daripada 56 jenis sukan yang dipertandingkan. - BERNAMA